Gempa bumi di Bali, Nourul Depp sekeluarga tidak terjejas
Oleh MOHAMMAD SHAHEMY AZMI

19 Oktober 2021, 2:25 pm
PETALING JAYA – Penyanyi Nourul Depp berterima kasih kepada kenalan di Malaysia yang bertanyakan khabar dirinya dan keluarga susulan kejadian gempa bumi yang berlaku di Bali, Indonesia pada Sabtu lalu.
Ujar Nourul atau nama lengkapnya Noorul Huda Abdul Wahab, 44, dia sekeluarga berada dalam keadaan selamat, malah memberitahu bahawa dia langsung tidak tahu tentang kejadian gempa bumi tersebut kerana berada jauh di kawasan yang mengalami gegaran.
“Ramai yang bertanya tentang keadaan saya sekeluarga sebab kata mereka ada kejadian gempa bumi di Bali. Saya pun tak tahu cerita sehinggalah ada seorang kenalan tanya sama ada saya okey atau tidak.
“Sebenarnya saya tak rasa pun gegaran gempa bumi tersebut kerana berada jauh. Alhamdulillah saya dan keluarga baik-baik sahaja,” katanya dalam sebuah video yang dimuat naik dalam Instagram miliknya.
Ekoran itu, penyanyi yang popular menerusi lagu Kerana Terluka itu meluahkan rasa syukur kerana dia dan keluarganya berada dalam keadaan selamat dan tidak terjejas apa-apa.
Difahamkan Nourul yang berhijrah ke Bali bersama keluarganya sejak 19 September lalu itu tinggal di kawasan yang dikenali sebagai Canggu manakala lokasi kejadian gempa bumi itu pula berlaku di timur laut Banjar Wanasari.

Tiga individu disahkan terkorban dalam satu gempa bumi berukuran 4.8 pada skala Richter yang melanda pulau Bali, awal pagi tadi.
Gempa bumi tersebut melanda pada kedalaman yang cetek iaitu 10 kilometer timur laut bandar Banjar Wanasari.
Dua individu terkorban selepas gempa bumi itu mengakibatkan tanah runtuh yang kemudiannya menimbus kediaman mereka di wilayah Bangli sementara seorang lagi mangsa terkorban di bandar pelabuhan Karangasem. – K! ONLINE


Kane kembali temui sentuhan jaringan
Oleh KOSMO!

19 Oktober 2021, 1:00 pm
NEWCASTLE – Pengurus Tottenham Hotspur, Nuno Espirito Santo bangga dengan aksi yang ditampilkan barisan pemainnya ketika menewaskan Newcastle United 3-2 dalam saingan Liga Perdana Inggeris (EPL) di Stadium St. James Park malam kelmarin.
Pada perlawanan itu, Spurs yang turun sebagai pasukan pelawat menjaringkan gol menerusi Tanguy Ndombele, Harry Kane dan Son Heung-min, manakala gol Newcastle dijaringkan Callum Wilson serta gol sendiri Eric Dier.
Biarpun tidak bermula baik selepas The Magpies mendahului perlawanan seawal minit kedua menerusi Wilson, namun Espirito Santo gembira apabila skuad kendaliannya menunjukkan respons dan bangkit dengan aksi lebih baik.
“Secara jujur, kami bermula agak perlahan pada perlawanan hari ini (kelmarin) sehingga membolehkan pasukan tuan rumah menjaringkan gol awal tetapi saya gembira kerana barisan pemain tidak mudah melatah.
“Memang kami jangka Newcastle akan menampilkan aksi terbaik mereka, namun saya lega kerana pemain-pemain tidak hilang fokus dan berjaya bangkit menerusi tiga gol yang dijaringkan,” kata pengendali dari Portugal itu.
Pada masa sama, beliau juga gembira apabila menyaksikan Kane meledak gol pertamanya dalam saingan Liga Perdana Inggeris musim ini selepas mengharungi tujuh perlawanan tanpa sebarang jaringan.

“Menerusi gol yang dijaringkan, saya harap ia dapat mengembalikan keyakinan Harry (Kane). Walaupun sebelum ini dia sukar untuk jaringkan gol tetapi peranan yang dimainkan dalam pasukan sangat penting,” ujar Espirito Santo. – AGENSI


Polis kesan saksi bantu kes budak jatuh hotel
Oleh NOOR HASLIZA NUSI

19 Oktober 2021, 2:48 pm
GEORGE TOWN – Polis meminta saksi kejadian seorang budak perempuan berusia enam tahun yang ditemui maut di lantai tingkat satu sebuah hotel di Tanjung Bungah di sini semalam tampil membantu siasatan.
Ketua Polis Daerah Timur Laut, Asisten Komisioner Soffian Santong berkata, pihaknya masih menyiasat punca sebenar kejadian berlaku kira-kira 11.30 pagi itu.
Menurutnya, mayat mangsa telah selesai dibedah siasat di Hospital Pulau Pinang (HPP) malam tadi dan dituntut ahli keluarganya untuk urusan pengebumian di Sungai Petani, Kedah.
“Lokasi kejadian tidak mempunyai sistem televisyen litar tertutup (CCTV) dan polis sehingga kini masih menyiasat punca sebenar kematian kanak-kanak tersebut termasuk lokasi sebenar dia terjatuh,” katanya ketika dihubungi Kosmo! di sini sebentar tadi.- K! ONLINE


Dapatkan tauliah mengajar sebelum berceramah
Oleh MOHD. HUSNI MOHD. NOOR

19 Oktober 2021, 3:03 pm
PUTRAJAYA – Guru dan penceramah agama di negara ini disarankan supaya mendapatkan tauliah mengajar dan ceramah dari pihak berkuasa agama negeri masing-masing sebelum menyampaikan ilmu dan dakwah.
Ketua Pengarah Jabatan Kemajuan Islam Malaysia (Jakim), Datuk Abdul Aziz Jusoh berkata, pihaknya memahami tugas menyampaikan ilmu dan dakwah adalah suatu amalan yang mulia.
Namun, katanya, semua pihak diingatkan untuk mematuhi syarat-syarat dan peraturan yang ditetapkan demi kebaikan semua pihak.
“Pada masa sama, Jakim menasihati masyarakat khususnya umat Islam agar mendapatkan ilmu dari para ilmuan yang diiktiraf dan mempunyai kelayakan dalam bidang ilmu yang disampaikan.
“Sekiranya ragu-ragu atau kurang jelas mengenai sesuatu perkara, silalah merujuk kepada pihak yang berautoriti seperti Jabatan Agama Islam Negeri atau Pejabat Mufti,” katanya menerusi satu kenyataan hari ini.
Abdul Aziz berkata, pihaknya memohon kerjasama dan sokongan dari semua pihak untuk sama-sama menjaga keharmonian Keluarga Malaysia yang sekian lama terpelihara.

Dalam pada itu, Abdul Aziz berkata, pihaknya mendapati kewujudan pelbagai medium sosial merancakkan lagi program keilmuan dan dakwah di negara.
Menurutnya, perkara itu amat dipuji dan disanjung tinggi namun, pihaknya ingin menasihati semua pihak sama ada guru atau penceramah agama dan seluruh lapisan masyarakat agar dapat menjaga adab dan disiplin ilmu dengan sebaik mungkin. – K! ONLINE


J&J jual vaksin Covid-19 bernilai lebih RM2 bilion
Oleh KOSMO!

20 Oktober 2021, 9:00 pm
NEW BRUNSWICK, NEW JERSEY – Syarikat gergasi farmaseutikal Amerika Syarikat, Johnson & Johnson (J&J) kelmarin memaklumkan telah mencatat jualan vaksin Covid-19 bernilai lebih AS$500 juta (RM2.07 bilion) dalam suku ketiga tahun lalu, melebihi sasaran kebanyakan pakar, lapor agensi berita United Press International semalam.
Syarikat itu melaporkan jumlah keseluruhan jualan sebanyak AS$23.3 bilion (RM96.8 bilion) dan pendapatan bersih berjumlah A$3.66 bilion (RM14.96 bilion).
Kira-kira AS$502 juta (RM2.08 bilion) daripada jumlah itu diperoleh melalui jualan vaksin koronavirus.
Perniagaan farmaseutikal syarikat yang menghasilkan vaksin dos tunggal itu mencatat peningkatan sebanyak 14 peratus sepanjang suku ketiga 2020.
J&J juga berkata, jualan bagi bahagian kesihatan pengguna syarikat itu meningkat sebanyak 5.7 peratus, manakala penjualan bagi alat kesihatan pula meningkat  7.6 peratus.
Minggu lalu, jawatankuasa Pentadbiran Makanan dan Ubat (FDA) menyarankan pengambilan vaksin dos penggalak kepada semua individu dewasa yang sudah mendapatkan vaksin syarikat tersebut.

Ini sebahagiannya kerana data menunjukkan ia tidak memberikan perlindungan seperti yang diperoleh daripada vaksin dua dos Pfizer dan Moderna. – AGENSI


Kampung di kaki Gunung Jerai dilanda banjir
Oleh OTHMAN YAHAYA

20 Oktober 2021, 10:05 pm
YAN – Beberapa kawasan di daerah Yan dilanda banjir selepas hujan lebat berpanjangan sejak pukul 4.30 petang tadi.
Difahamkan, rumah di lebih 10 buah kampung terletak di sini terutama di kawasan kaki Gunung Jerai dan sepanjang Sungai Yan dinaiki air sehingga satu meter mulai pukul 6 petang.
Antara kampung terlibat ialah Kampung Seberang Pekan Yan, Kampung Acheh, Kampung Lubok Boi dan Kampung Telok Mat Acheh.
Ketua Balai Bomba dan Penyelamat Yan, Penolong Penguasa Bomba Fauzi Shuaib berkata, air mula memasuki rumah penduduk pada petang tadi selepas hujan lebat selama lebih dua jam.
“Sebaik menerima laporan, kita menggerakkan anggota untuk memantau keadaan dan melakukan usaha menyelamat.
“Banyak rumah penduduk terutamanya yang terletak berdekatan Sungai Yan dimasuki air sehingga mencecah satu meter,” katanya ketika dihubungi di sini hari ini.

Katanya, pihaknya tidak menolak kemungkinan air pasang besar turut menyebabkan pertembungan air laut dan kejadian hujan lebat sehingga mengakibatkan banjir. -K! ONLINE


8 penunggang basikal lajak ditahan
Oleh MOHD SHARKAWI LONDING

20 Oktober 2021, 10:11 pm
JOHOR BAHRU – Seramai lapan penunggang basikal lajak termasuk kanak-kanak ditahan selepas disyaki menunggang dalam aksi berbahaya dalam dua lokasi berbeza di daerah ini pada 15 dan 16 Oktober lalu.
Timbalan Ketua Polis Daerah Johor Bahru Utara, Superintendan Fariz Ammar Abdullah berkata, dalam operasi khas basikal lajak itu, individu yang ditahan terdiri daripada kanak-kanak dan remaja berusia antara 10 hingga 15 tahun.
“Hasil pemeriksaan mendapati banyak basikal telah diubah suai dan tidak mengikut spesifikasi sebuah basikal yang selamat dan kesemua penunggang basikal terbabit dibawa ke Cawangan Trafik Ibu Pejabat Polis Daerah (IPD) Johor Bahru Utara untuk tindakan lanjut.
“Hasil soal siat berjaya mendedahkan kegiatan salah seorang remaja berusia 15 tahun yang berperanan sebagai ‘foreman’ basikal lajak dan ramai pelanggan datang ke rumah remaja terbabit untuk membaiki selain membeli alat ganti basikal,”katanya dalam satu kenyataan di sini hari ini.
Fariz Ammar berkata, hasil siasatan lanjut pihaknya berjaya menemui pelbagai komponen basikal lajak di kawasan rumah remaja berkenaan.
Jelasnya, kesemua penjaga kanak-kanak dan remaja yang ditahan telah dipanggil sebelum diberi penerangan mengenai bahaya basikal lajak serta kesan akibat jika berlaku kemalangan.

Beliau berkata, dalam operasi berkenaan turut dirampas lapan buah basikal lajak selain dua buah motosikal disita disyaki digunakan dalam aktiviti berkenaan.
“Polis juga mengeluarkan saman terhadap penunggang motosikal terbabit kerana tidak memiliki lesen memandu.
“Polis ingin menasihatkan agar ibu bapa atau penjaga memantau serta mengambil tahu pergerakan anak-anak terutama ketika mereka bermain basikal lajak agar tidak ada perkara tidak diingini berlaku,”katanya.-K! ONLINE


Zii Jia teruskan kemaraan Terbuka Denmark
Oleh MUHAMMAD ZUHAILY BADLISHAH

20 Oktober 2021, 10:08 pm
KUALA LUMPUR – Pemain perseorangan lelaki No. 1 negara, Lee Zii Jia menepati ramalan mara ke pusingan kedua Terbuka Denmark selepas menewaskan Wang Tzu-wei di Odense Sports Park sebentar tadi.
Bagaimanapun, Zii Jia yang diletakkan sebagai pilihan ketujuh kejohanan, tidak mendapat laluan mudah apabila terpaksa berhempas pulas dalam tiga set yang berlangsung selama 50 minit untuk menewaskan Tzu-wei 12-21, 21-9, 21-18.
Kemenangan tersebut tentunya meredakan tekanan dihadapi pemain berusia 23 tahun dari Alor Setar, Kedah itu gara-gara prestasinya sewaktu saingan Piala Thomas yang berakhir baru-baru ini.
Turut mengikut jejak langkah Zii Jia ke pusingan kedua ialah beregu lelaki utama negara, Aaron Chia-Soh Wooi Yik selepas menang straight-set ke atas pasangan Belanda, Ruben Jille-Ties van der Lecq 21-17, 21-9.
Pemenang pingat gangsa Sukan Olimpik Tokyo 2020 itu dijadualkan berdepan Akira Koga-Taichi Sato dari Jepun di pusingan kedua esok.
AARON (kiri) dan Wooi Yik (kanan) tidak menghadapi masalah untuk ke pusingan kedua Terbuka Denmark. – Foto ihsan BAM
Bagaimanapun, nasib berbeza dihadapi satu lagi beregu lelaki negara iaitu Goh V Shem-Low Juan Shen apabila tewas 14-21, 18-21 kepada pilihan ketiga kejohanan dari Taiwan, Lee Yang-Wang Chi-lin.

Malang turut menimpa beregu campuran sensasi negara, Chan Peng Soon-Goh Liu Ying kerana gagal menepati status selaku pilihan ketujuh apabila tersingkir seawal pusingan pertama.
Bekas pemenang pingat perak Sukan Olimpik Rio 2016 itu tewas 17-21, 19-21 kepada pasangan Hong Kong, Chang Tak Ching-Ng Wing Yung.
Satu lagi beregu campuran negara, Chen Tang Jie-Peck Yen Wei turut kecundang di pusingan pertama kepada pilihan kedua dari Thailand, Dechapol Puavaranukroh-Sapsiree Taerattanachai. – K! ONLINE


Ibu gajah pijak mati buaya hendap anak
Oleh KOSMO!

20 Oktober 2021, 8:30 pm
LUSAKA, ZAMBIA – Seorang pengunjung sebuah taman safari merakam video menunjukkan seekor induk  gajah memijak seekor buaya sehingga mati selepas haiwan pemangsa itu menghendap anaknya di Sungai Zambezi, lapor laman berita Mail Online semalam.
Hans Henrik Haahr dari Denmark merakam insiden seekor gajah Afrika bersaiz besar yang menyerang buaya tersebut dalam satu serangan ganas di hadapan sebuah safari di Zambia.
Video penuh dramatik itu menunjukkan ibu gajah itu memijak buaya yang memiliki panjang sekitar 3 meter itu sehingga mati.
Selepas beberapa minit, gajah itu mencapai ekor buaya itu dan mengangkatnya dari dalam sungai tersebut.
Kem Sungai Baines berkongsi video tersebut menerusi laman Facebooknya.
“Pengunjung menyaksikan insiden penuh dramatik ini antara dua haiwan paling digeruni di Afrika.

“Ini mungkin merupakan serangan balas daripada gajah itu terhadap buaya yang menghendap  anak dan kawanannya,” demikian kenyataan dimuat naik bersama hantaran itu. – AGENSI


Individu tidak divaksin 12 kali ganda berisiko mendapat jangkitan teruk
Oleh KOSMO!

20 Oktober 2021, 9:57 pm
PETALING JAYA – Data terbaharu kajian klinikal oleh Pusat Kawalan dan Pencegahan Penyakit (CDCs) Amerika Syarikat mendapati orang dewasa yang tidak divaksin adalah 12 kali ganda berisiko mendapat jangkitan yang teruk berbanding mereka yang lengkap vaksinasi.
Menurut Kementerian Kesihatan (KKM), data tersebut adalah selari dengan kajian melibatkan lebih 14 juta populasi dewasa di Malaysia yang mendapati vaksinasi lengkap adalah berkesan dalam mencegah risiko jangkitan.
Selain itu kata KKM, ia juga berkesan mengurangkan risiko jangkitan yang teruk sekaligus berkesan mengurangkan kemasukkan ke hospital dan kematian.
“Kajian juga membuat kesimpulan semua vaksin Covid-19 yang digunakan di Malaysia di bawah Program Imunisasi Covid-19 Kebangsaan (PICK) adalah berkesan.
“Justeru, populasi dewasa dan remaja perlu mengambil dan melengkapkan vaksinasi untuk perlindungan diri dan keluarga,” katanya dalam satu hantaran di laman Facebook hari ini.-K! ONLINE


‘Cerita sampah, Vida, Iqbal untung dapat ‘trafik’, kita dapat apa?’
Oleh MOHAMMAD SHAHEMY AZMI

20 Oktober 2021, 8:33 pm
PETALING JAYA – Penyampai radio Buletin FM, Izwan Azir Saleh berharap orang ramai yang terhibur dengan cerita ‘sampah’ usahawan kosmetik, Datuk Seri Vida dan Ahmad Iqbal Zulkefli supaya berhenti mengambil tahu mengenai kisah peribadi mereka.
Menerusi ciapan yang ditulis dalam Twitter miliknya, Izwan menyifatkan kisah disensasikan mereka tidak mendatangkan sebarang manfaat, sebaliknya merosakkan fikiran masyarakat.
“Kepada yang mudah terhibur dengan cerita ‘sampah’ dua manusia itu (Vida dan Iqbal), ketahuilah mereka kahwin atau tidak, dia buat lagu dengan Caprice atau Floor 88, mereka tidak letak nasi dalam pinggan kita (membawa manfaat).
“Mereka juga tidak bayar hutang bank kita. Dia untung dapat trafik (liputan), kita dapat apa? Otak makin layu,” tulis bekas pembaca berita TV3 itu.
CIAPAN Izwan yang meluahkan pendapat tentang isu sensasi membabitkan Vida dan Iqbal.
Izwan juga menyeru agar pihak media berhenti mengangkat ‘drama’ membabitkan Vida dan Iqbal yang seakan-akan tidak berkesudahan.
“Saya minta sangat kepada media-media tertentu supaya hentikan drama Iqbal dan Vida ini. Drama begitu zaman kita menonton Opah atau Pi Mai Pi Mai Tang Tu bolehlah. Ini dah tahun 2021. Takkan mentaliti kita tahap itu saja?

“Saya tahu ada faktor pembelian ruang berita oleh golongan berada ini supaya cerita begini dijual dan dijaja. Duit mereka lebih penting atau bentuk pemikiran anak bangsa kita pada masa depan yang lebih penting?” ujarnya.
Sabtu lalu, Kosmo! melaporkan Iqbal terkejut selepas diterjah masuk usahawan berkenaan di kediamannya sekitar pukul 3 pagi.
Iqbal menerusi beberapa hantaran dalam InstaStory mendakwa, dia tidak menyangka Vida sanggup menerjah ke rumahnya semata-mata ingin menyerahkan sebentuk cincin kepadanya.
Terdahulu, pasangan itu merancang mendirikan rumah tangga pada Disember depan tetapi hubungan tiba-tiba dilanda badai disebabkan beberapa faktor, diawali tidak mendapat restu kedua-dua anak Vida.
Tidak setakat itu, Iqbal turut mendedahkan sudah tawar hati dan telah membatalkan tempahan hotel untuk hari bahagianya bersama Vida. – K! ONLINE


PM ajak rakyat doakan kesihatan anggota bomba nyaris lemas
Oleh MOHD RIDZAUDDIN ROSLAN

20 Oktober 2021, 11:29 pm
PETALING JAYA- Perdana Menteri, Datuk Seri Ismail Sabri Yaakob memohon jasa baik rakyat Malaysia untuk mendoakan kesejahteraan seorang anggota bomba yang nyaris lemas ketika menjalankan operasi penyelamatan di Kampung Sungai Putat, Ayer Keroh, Melaka tadi.
Menerusi hantaran di laman Instagramnya, Ismail Sabri meminta warga Keluarga Malaysia untuk mendoakan anggota Jabatan Bomba dan Penyelamat Malaysia (JBPM) Melaka Tengah, Mohd. Diya Che Yusof yang masih belum sedarkan diri.
“Ayuh kita semua warga Keluarga Malaysia bersama-sama menadah doa ke hadrat Allah agar keadaan mangsa bertambah baik dan sihat seperti sedia kala.
“Saya difahamkan bahawa hujan lebat di seluruh Malaysia dan ada beberapa tempat sudah dinaiki air. saya menyeru kepada semua agar sentiasa menjaga keselamatan diri dan keluarga,” tulisnya tadi.
Terdahulu, Kosmo! Online melaporkan seorang anggota bomba nyaris lemas ketika cuba menyelamatkan mangsa banjir di Kampung Sungai Putat, di sini, hari ini.
Dalam kejadian kira-kira pukul 4 petang itu, anggota dari Balai Bomba dan Penyelamat (BBP) Melaka Tengah itu berjaya diselamatkan oleh rakan sepasukannya dan dikejarkan ke Hospital Melaka bagi mendapatkan rawatan lanjut.

Difahamkan anggota berkenaan tersangkut dalam aliran deras air banjir sebelum kira-kira lapan orang anggota bomba bersama-sama 10 penduduk kampung yang lain menyelamatkannya.
Salah seorang saksi, Md. Yusof Hitam, 68, berkata, keadaan mula kecoh selepas penghuni rumah yang cuba diselamatkan oleh mangsa menjerit meminta tolong. -K! ONLINE


Lima terselamat kereta terjunam dalam parit
Oleh NORHAYATI YAHAYA

20 Oktober 2021, 10:09 pm
KLANG – Lima termasuk empat wanita warga Indonesia terselamat selepas kenderaan dinaiki terbabas ke dalam longkang sedalam hampir satu meter di hadapan sebuah hospital swasta di Persiaran Rajawali, Bandar Baru Klang malam tadi.
Pengarah Bomba dan Penyelamat Selangor, Norazam Khamis berkata, enam anggota termasuk pegawai dikejarkan ke lokasi kejadian sebaik menerima panggilan kecemasan pukul 7.51 malam.
Katanya, berdasarkan maklumat awal mendapati kesemua mangsa berusia 40an menaiki kereta jenis Perodua Axia dipandu lelaki tempatan.
“Tiga wanita berjaya menyelamatkan diri dan beredar dari lokasi kejadian sebelum bomba tiba kira-kira 13 minit kemudian.
“Dua lagi individu iaitu pemandu dan seorang penumpang berada dalam keadaan separa sedar,” katanya dalam kenyataan hari ini.
Jelas Norazam, kedua-dua mangsa telah dihantar ke Hospital Tengku Ampuan Rahimah (HTAR), di sini menggunakan ambulans dan kenderaan orang awam. -K!ONLINE


Pesan ayah jadi azimat Nik Akif
Oleh MUHAMAD ARDIE PUTRA SUHAIMI

20 Oktober 2021, 11:31 pm
SEPANG – Tonggak skuad bawah 22 (B-22) negara, Nik Akif Syahiran mengakui masih sebak selepas kehilangan ayah tersayang, Nik Mat Yusof yang meninggal dunia akibat kemalangan di Kubang Kerian, Kelantan semalam.
Kata Nik Akif, semangat serta pesan ayah yang sentiasa mendorong kariernya sebagai pemain bola sepak profesional bakal dijadikan sebagai azimat untuk membantu skuad B-22 yang bakal mengharungi kempen kelayakan Piala Asia B-23 di Ulaanbatar, Mongolia minggu depan.
“Saya harap ayah tenang di sana. Ayah sememangnya berhasrat untuk melihat saya berjaya di bidang yang diceburi dan saya harap dapat merealisasikan impian tersebut dalam usaha membantu pasukan tampil cemerlang di Mongolia nanti.
“Apa yang saya lakukan bukan sahaja untuk arwah ayah saya, malah buat keluarga saya,” katanya ketika ditemui di Lapangan Terbang Antarabangsa Kuala Lumpur (KLIA) sebentar tadi.
Skuad muda Harimau Malaya kendalian Brad Maloney telah berlepas ke Mongolia malam ini dan dijangka tiba di Ulaanbatar tengah hari esok kerana perlu transit di Seoul, Korea Selatan terlebih dahulu.
Skuad negara dijadualkan menentang Laos pada 25 Oktober, Mongolia (28 Oktober) dan perlawanan terakhir berdepan Thailand (31 Oktober) bagi merebut slot automatik pada kejohanan Piala Asia B-23 2022 di Uzbekistan tahun depan. – K! ONLINE


Cemburu buta bertukar tragedi
20 Oktober 2021, 7:47 pm
PETALING JAYA – Pertengkaran akibat cemburu buta bertukar tragedi selepas seorang wanita menikam mati suaminya menggunakan besi pemegang payung di rumah mereka di Kampung Laksamana, Batu Caves di sini semalam.
Difahamkan, kejadian berlaku pada pukul 11.30 malam selepas suami suspek yang berusia 45 tahun menuduhnya menjalinkan hubungan sulit dengan lelaki lain.
Ketua Polis Daerah Gombak, Asisten Komisioner Zainal Mohamed Mohamed berkata, pihaknya menerima panggilan kecemasan daripada jiran pasangan terbabit pada pukul 12.35 tengah malam.
“Siasatan mendapati, dalam pertengkaran tersebut, lelaki berkenaan telah mengambil sebilah gunting cuba menyerang isterinya dan menyebabkan wanita berkenaan bertindak balas dengan mematahkan besi pemegang payung.
“Wanita berkenaan kemudiannya telah menikam suaminya di bahagian bawah perut dan menyebabkan lelaki terbabit terus rebah di atas tilam dalam keadaan berlumuran darah sebelum meninggal dunia,” katanya dalam kenyataan di sini hari ini.
Mengulas lanjut, polis juga telah berjaya menemui senjata yang digunakan suspek untuk menikam suaminya di bahagian belakang rumah pasangan tersebut.

“Motif kejadian kerana cemburu. Wanita berusia 26 tahun itu telah ditahan dan direman selama seminggu bagi membantu siasatan.
“Bedah siasat akan dijalankan esok di Jabatan Forensik Hospital Kuala Lumpur selepas laporan ujian Covid-19 diperoleh,” katanya. – K! ONLINE.


[VIDEO] Bomba nyaris lemas bantu mangsa banjir
Oleh DIYANATUL ATIQAH ZAKARYA

20 Oktober 2021, 7:19 pm
MELAKA – Seorang anggota bomba nyaris lemas ketika cuba menyelamatkan mangsa banjir di Kampung Sungai Putat, di sini, hari ini.
Dalam kejadian kira-kira pukul 4 petang itu, anggota dari Balai Bomba dan Penyelamat (BBP) Melaka Tengah itu berjaya diselamatkan oleh rakan sepasukannya dan dikejarkan ke Hospital Melaka bagi mendapatkan rawatan lanjut.
Difahamkan anggota berkenaan tersangkut dalam aliran deras air banjir sebelum kira-kira lapan orang anggota bomba bersama-sama 10 penduduk kampung yang lain menyelamatkannya.
Salah seorang saksi, Md. Yusof Hitam, 68, berkata, keadaan mula kecoh selepas penghuni rumah yang cuba diselamatkan oleh mangsa menjerit meminta tolong.
“Orang dalam rumah tu menjerit, mungkin selepas dia terkejut melihat anggota bomba berkenaan lemas dalam arus deras banjir.
“Kira-kira 20 orang turun cuba selamatkan mangsa termasuklah anggota bomba lain seramai tujuh hingga lapan orang,” katanya ketika ditemui di Kampung Sungai Putat, di sini hari ini.

Tambahnya, situasi cemas itu berlaku dalam tempoh kira-kira 15 minit sebelum anggota berkenaan berjaya dibawa naik ke atas dengan selamat.
Jurucakap bomba bagaimanapun memberitahu, anggota tersebut masih belum sedarkan diri. – K! ONLINE


Jalan Pulau Mampat-Seberang Batu Hampar terputus dua
Oleh NOR AINNA HAMZAH

20 Oktober 2021, 6:46 pm
REMBAU – Susulan hujan lebat berterusan lebih tiga jam menyebabkan limpahan air sungai dari lima sungai di daerah ini termasuk sebuah jalan iaitu Jalan Pulau Mampat-Seberang Batu Hampar terputus dua, petang tadi.
Pengerusi Jawatankuasa Pengurusan Bencana Daerah (JPBD), Mohamad Najib Mustafa berkata,
pihak Jabatan Kerja Raya (JKR) menerima aduan berkenaan pada pukul 4.02 petang dan telah bergegas ke lokasi kejadian bagi mengelak pengguna jalan raya melalui jalan tersebut.
Menurutnya, pengguna jalan raya boleh melalui jalan alternatif iaitu Pulau Mampat dan keluar ke Pekan Rembau susulan jalan tersebut buat masa ini tidak boleh dilalui.
“Terdapat limpahan Sungai Batu Hampar, Sungai Ibor, Sungai Pedas, Sungai Batu dan Sungai Mampong, namun keadaan terkawal dan sehingga pukul 6 petang, tiada mangsa yang dipindahkan.
“Namun, Kita memantau dari masa ke masa situasi banjir dan sungai di Kampung Sungai Ibor,” katanya ketika dihubungi, di sini, tadi. -K! ONLINE


Laluan Lumut – Seri Iskandar dinaiki air banjir kilat
Oleh MOHAMAD HAFIZI BIN MOHD SAID

20 Oktober 2021, 7:56 pm
PARIT- Limpahan air menuruni bukit ekoran hujan lebat menyebabkan laluan Lebuhraya Ipoh Lumut berhadapan Rancangan Perumahan Awam (RPA) Changkat Sodang di sini dinaiki air kira-kira dua meter.
Kejadian menyebabkan laluan menghala ke Lumut tidak boleh dilalui kenderaan hingga berlaku kesesakan lalulintas lebih dua kilometer (km).
Ketua Polis Daerah Perak Tengah, Superintenden Barudin Wariso berkata, hujan lebat mengakibatkan banjir kilat hingga air dari kawasan perumahan di atas bukit berhampiran melimpah ke jalan.
Menurut beliau, hanya laluan ke Lumut dipenuhi air manakala laluan menghala ke Seri Iskandar masih boleh dilalui kenderaan dan anggota polis telah diarah mengawal lalu lintas.
“Kejadian berlaku sekitar pukul 5 petang di hadapan RPA Changkat Sodang arah Lumut dan laluan ke Seri Iskandar tidak terlibat.
“Arah ke Seri Iskandar dijadikan dua arah iaitu laluan kontra serta ada anggota trafik mengawal lalu lintas,” katanya ketika dihubungi di sini.

Bagaimana pun katanya, kenderaan sudah mula bergerak selepas laluan dua arah dibuka dan lalu lintas terkawal setakat ini. -K! ONLINE


Saiz perut terlalu kecil, wanita dituduh palsukan kehamilan
Oleh KOSMO!

20 Oktober 2021, 8:00 pm
LONDON – Seorang pengguna aplikasi sosial TikTok yang hamil dan selamat melahirkan bayinya Mac lalu dituduh memalsukan kehamilannya kerana saiz perutnya yang sangat kecil, lapor akhbar Mirror UK semalam.
Sepanjang tempoh kehamilannya, Sofia Cavacini kerap memuat naik foto perkembangan kehamilan di akaun TikTok, namun saiz perutnya sangat kecil berbanding ibu hamil yang lain.
Hal itu menyebabkan ibu muda berusia 20 tahun itu menerima kecaman daripada netizen.
“Dia (Cavacini) tidak hamil, perutnya tidak membesar,” kata seorang netizen.
“Berhenti palsukan kehamilan anda,” tulis seorang netizen lain.
Namun, terdapat juga beberapa pengikut lain yang memuji perut Cavacini dengan mengatakan ia comel.

Selepas melahirkan anaknya, Cavacini kemudian membalas semula komen-komen orang ramai yang menuduh kehamilannya sebagai palsu dengan memuat naik video dia bermain bersama bayinya.
Biarpun perutnya kelihatan kecil, Cavacini selamat melahirkan seorang bayi perempuan yang sihat dan comel. – AGENSI


Pesawat terbang rendah kerana latihan FPDA -Affendi
Oleh AHMAD SHAHERMAN SHAMSURI

20 Oktober 2021, 6:58 pm
PETALING JAYA – Kehadiran pesawat milik tentera udara negara jiran yang terbang rendah di ruang udara Pasir Gudang sejak awal Oktober lalu adalah sebahagian daripada latihan ketenteraan yang dikenali sebagai Eksesais Bersama GOLD 2021.
Panglima Angkatan Tentera, Tan Sri Affendi Buang berkata, eksesais tersebut dianjurkan oleh Malaysia bermula 8 hingga 18 Oktober lalu, disertai oleh negara anggota Five Power Defence Arrangements (FPDA) iaitu Malaysia, Singapura, Australia, New Zealand dan United Kingdom.
Beliau berkata, latihan itu juga bersempena Sambutan 50 Tahun FPDA serta akan terlibat pada acara terbang lintas (fly-past) pada esok.
Jelas Affendi, pesawat tentera udara negara jiran berkenaan adalah merupakan sebahagian dari aset yang terlibat di dalam latihan ketenteraan pelbagai hala bagi negara anggota FPDA.
“Sepanjang latihan, semua pesawat tentera negara anggota FPDA telah ditempatkan di Singapura, manakala pesawat kepunyaan Tentera Udara Diraja Malaysia (TUDM), beroperasi dari pangkalan udara di Malaysia.
“Ini menyebabkan peningkatan trafik udara di sekitar ruang udara negara khususnya di selatan Johor berhampiran Pasir Gudang,” katanya dalam satu kenyataan di sini hari ini.

Mengulas lanjut Affendi berkata, penerbangan pesawat ini juga telah mendapat kelulusan diplomatik bagi tujuan latihan tersebut dan kawasan ruang udara Pasir Gudang merupakan laluan penerbangan yang dibenarkan sewaktu latihan berkenaan berlangsung.
“Sehubungan itu, Angkatan Tentera Malaysia (ATM) menyarankan agar orang ramai tidak membuat sebarang spekulasi yang boleh menimbulkan sebarang kekeliruan dan kegusaran di kalangan masyarakat dan rakyat Johor terutamanya,” tegasnya.
Semalam akhbar melaporkan, Ahli Parlimen Pasir Gudang, Hassan Abdul Karim memaklumkan beliau menerima banyak aduan daripada penduduk mengenai pesawat tentera udara Singapura yang terbang rendah di sekitar kawasan berkenaan yang bukan sahaja menimbulkan gangguan malah kebimbangan.-K! ONLINE


Lelaki lakukan perbuatan tidak senonoh atas motosikal
Oleh KOSMO!

20 Oktober 2021, 7:30 pm
JAKARTA – Rakaman televisyen litar tertutup (CCTV) dari sebuah rumah di Jakarta menunjukkan seorang lelaki mengekori dan mengintip seorang wanita sebelum duduk di atas motosikal mangsa dan melakukan perkara tidak senonoh, lapor laman berita Coconuts semalam.
Pemilik motosikal itu yang hanya dikenali sebagai B berkata, dalam kejadian pada Sabtu lalu itu, dia sedang menunggang motosikal untuk pulang ke rumahnya di selatan Jakarta apabila menyedari diekori oleh seorang lelaki yang tidak dikenali.
B mulai berasa bimbang dan menunggang motosikalnya dengan laju untuk menakutkan lelaki itu.
“Apabila saya memberhentikan motosikal saya, lelaki itu juga turut berhenti. Saya menoleh ke belakang (ke arah lelaki itu) dan ternampak dia berpura-pura melihat ke arah rumah-rumah lain,” kata B.
Gadis berusia 18 tahun itu kemudian segera masuk ke dalam rumahnya, namun lelaki itu kemudiannya bergerak menghampiri motosikal B.
Dalam rakaman CCTV yang menjadi tular di media sosial, lelaki itu dilihat duduk di atas motosikal B sambil melakukan perkara tidak senonoh sebelum beredar dari situ beberapa minit kemudian.

B kemudian keluar daripada kediamannya dan terkejut apabila melihat cecair di atas tempat duduk motosikalnya.
“Saya masuk ke dalam rumah lalu menjerit dan menangis kerana terlalu terkejut,” kata gadis itu.
Insiden itu turut menyebabkan B trauma dan takut untuk keluar  rumah.
Sehingga kelmarin, dia dikatakan belum melaporkan perkara itu kepada pihak polis namun seorang pegawai dari daerah Pesanggrahan memaklumkan bahawa pihak polis akan menyiasat perkara tersebut. – AGENSI


Tiga kawasan di Klang dilanda banjir kilat
Oleh NORHAYATI YAHAYA

20 Oktober 2021, 7:53 pm
KLANG – Tiga kawasan di daerah ini dilanda banjir kilat termasuk 16 buah rumah di Jalan Mohd. Yamin yang digenangi air setinggi 1.8 meter, hari ini.
Turut terkandas dalam banjir kilat tersebut adalah lima buah kenderaan termasuk jenis BMW dan Mercedes-Benz.
Pengarah Bomba dan Penyelamat Selangor, Norazam Khamis berkata, panggilan kecemasan diterima pihaknya antara pukul 5.16 hingga 5.28 petang berhubung kejadian tersebut.
Katanya, kawasan terlibat meliputi Taman Melawis dengan air naik setinggi 0.3 meter namun tiada pemindahan dilakukan dengan air semakin surut.
“Limpahan sungai menyebabkan Jalan Persekutuan dari arah Klang ke Kuala Lumpur berhampiran pasar raya besar Jusco Bukit Raja dinaiki air setinggi 1.2 meter dengan lima buah kereta terkandas.
“Kita telah mengarahkan pemandu kenderaan terlibat keluar daripada kereta masing-masing ke tempat selamat,” katanya dalam kenyataan hari ini.

Norazam menambah, pihaknya kini dalam proses mengeluarkan mangsa di 16 buah rumah di Jalan Mohd. Yamin selepas kawasan itu digenangi air setinggi 1.8 meter.
Beliau menjelaskan, operasi menyelamat di tiga buah kawasan itu melibatkan 20 anggota termasuk pegawai dari Balai Bomba dan Penyelamat Sungai Pinang, Kota Raja dan Pelabuhan Klang serta Banting. – K!ONLINE


Bekas anggota polis antara lima ditahan peras peniaga
Oleh ISKANDAR SHAH MOHAMED

20 Oktober 2021, 8:00 pm
SABAK BERNAM – Kelicikan lima lelaki termasuk seorang bekas anggota polis menyamar pasukan keselamatan bagi melakukan pemerasan berhubung pelanggaran prosedur operasi standard (SOP) Pelan Pemulihan Negara (PPN) berakhir selepas diberkas di sebuah bank di pekan Sekinchan, baru-baru ini.
Kesemua suspek termasuk bekas anggota berpangkat Koperal berusia 21 hingga 43 tahun ditahan kira-kira pukul 8.30 malam, Jumaat lalu.
Ketua Polis Daerah Sabak Bernam, Superintendan Agus Salim Mohd. Alias berkata, modus operandi mereka adalah memasuki premis-premis bagi tujuan pemeriksaan SOP.
Katanya, kumpulan suspek itu didapat menyamar sebagai pasukan keselamatan bagi mengaburi dan menakutkan para peniaga.
Kejadian pertama berlaku 14 Oktober lalu terhadap seorang peniaga kedai runcit di Pekan Batu 39 di sini apabila didakwa ditarik ke dalam kedai sebelum suspek mengeluarkan gari serta memaklumkan kesalahan SOP mangsa itu.
“Dua suspek kemudian bertindak mengambil sejumlah wang dalam laci kaunter dan beredar daripada premis itu.

“Suspek juga melakukan pemerasan dengan mengugut mangsa supaya membayar sejumlah wang” katanya di sini hari ini. -K! ONLINE


Empat kluster baharu dikenal pasti
Oleh SITI A'ISYAH SUKAIMI

20 Oktober 2021, 6:54 pm
PUTRAJAYA – Empat kluster baharu dikenal pasti hari ini melibatkan tiga kluster tempat kerja dan satu kluster pendidikan lain dilaporkan di Selangor, Pulau Pinang dan Kuala Lumpur.
Ia melibatkan Kluster Industri Jalan KPB Tujuh di Hulu Langat, Selangor (13 kes); Kluster Industri Jalan P/1 di Hulu, Langat, Petaling, Sepang dan Klang, Selangor (63 kes); Kluster Lorong Jelawat Satu di Seberang Perai Tengah dan Seberang Perai Utara, Pulau Pinang (14 kes) dan Kluster Jalan Setiawangsa Sepuluh di Kuala Lumpur (tujuh kes).
Ketua Pengarah Kesihatan, Tan Sri Dr. Noor Hisham Abdullah berkata, kes sembuh mencatatkan sebanyak 9,401 kes melepasi kes harian dengan jumlah keseluruhan pesakit sembuh daripada Covid-19 sebanyak 2,297,289 kes.
Menurutnya, kes baharu pula mencatatkan sebanyak 5,516 kes dengan 14 kes import, menjadikan jumlah kes positif Covid-19 sebanyak 2,407,382 kes.
“Daripada jumlah tersebut, 102 kes (1.8 peratus) adalah kategori tiga, empat dan lima serta 5,414 kes (98.2 peratus) kategori satu dan dua.
“Sebanyak 669 kes sedang dirawat di Unit Rawatan Rapi dan 333 kes memerlukan bantuan pernafasan,” katanya dalam satu kenyataan akhbar di sini hari ini. -K!ONLINE


Ahmad Zahid tidak lakukan pecah amanah – Peguam
Oleh NORLIZAH ABAS

20 Oktober 2021, 6:41 pm
KUALA LUMPUR – Datuk Seri Dr. Ahmad Zahid Hamidi tidak melakukan pecah amanah apabila memindahkan dana Yayasan Akalbudi ke dalam akaun Tetuan Lewis & Co. kerana wang tersebut masih di bawah kawalan yayasan itu, demikian Mahkamah Tinggi di sini hari ini diberitahu.
Peguam Hisyam Teh Poh Teik berhujah, pihak pendakwaan bukan sahaja gagal membuktikan elemen pertuduhan bahawa bekas Timbalan Perdana Menteri melakukan pecah amanah, malah pertuduhan juga tidak menyentuh isu pembelian saham atau hotel di Bali.
Sehubungan itu, pihak pembelaan menghujahkan Ahmad Zahid tidak perlu membela diri terhadap pertuduhan yang dikemukakan.
Pada prosiding sebelum ini, pihak pendakwaan berhujah bahawa Ahmad Zahid mengarahkan sebahagian daripada wang deposit tetap berjumlah RM17.9 juta milik Yayasan Akalbudi dikeluarkan untuk membeli saham bagi membolehkan anak perempuannya membeli sebuah butik hotel di Bali, Indonesia.
Timbalan Pendakwa Raya, Datuk Raja Rozela Raja Toran, berhujah bahawa tertuduh diamanahkan dengan dana Akalbudi bagi tujuan spesifik iaitu membasmi kemiskinan dan menaikkan kebajikan fakir miskin selain menjalankan kajian serta penyelidikan.
Bagaimanapun, Raja Rozela, berkata tertuduh memberi arahan spesifik supaya kesemua wang daripada tujuh akaun deposit tetap Akalbudi dikeluarkan sebelum memindahkannya menerusi cek bank kepada Tetuan Lewis & Co.

Sementara itu, Hisyam turut berhujah bahawa segala keterangan dan hujah oleh pendakwaan terhadap Ahmad Zahid adalah tidak relevan kerana ia jelas merupakan penyalahgunaan proses mahkamah.
Penghujahan di hadapan Hakim Datuk Collin Lawrence Sequerah bersambung 22 November ini.
Ahmad Zahid, 68, berdepan 47 pertuduhan membabitkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram berjumlah jutaan ringgit milik Yayasan Akalbudi.
Presiden UMNO itu didakwa menggunakan dana itu untuk membuat enam pembayaran bagi kad kredit persendirian, polisi insurans serta lesen kenderaan persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia. -K!ONLINE


Hujan ais sambut Sajat di Australia
Oleh KOSMO!

20 Oktober 2021, 6:31 pm
CANBERRA – Ribut yang melanda pantai timur Australia hari ini telah menyebabkan kerosakan pada bangunan dan ‘menghentam’ bandar-bandar dengan ais batu bersaiz sebesar sebiji buah limau gedang, lapor laman berita The Guardian.
Hujan batu yang melanda bandar Queensland dengan ais berdiameter 16 sentimeter (sm) itu adalah yang terbesar pernah direkodkan di Australia.
Ia berlaku selepas hujan lebat melanda wilayah Mackay tengahari semalam (waktu tempatan).
Hari ini, sebuah pusat beli belah di Coffs Harbour, New South Wales terpaksa dikosongkan selepas hujan lebat menyebabkan siling bangunan itu runtuh.
Kira-kira 400 orang sedang berteduh dalam pusat beli belah Toormina ketika air mula mengalir daripada siling.
Hujan batu itu memiliki diameter 16 sentimeter. – John Caporn / Twitter
Seorang jurucakap Perkhidmatan Kecemasan Negeri hari ini berkata pihaknya telah menjawab lebih daripada 280 panggilan yang meminta bantuan.

“Kami menjangkakan jumlah itu akan terus meningkat dalam beberapa jam lagi, terutama selepas orang ramai pulang daripada kerja.
“Memandangkan kita berada dalam musim ribut, adalah penting supaya orang ramai bersiap sedia. Kami melihat ribut melanda dengan pantas dan ia boleh menjadi agak ganas,” katanya.
Hujan ais yang besar adalah apabila batuan ais memiliki diameter 5 sm dan dianggap janggal. Ia juga hanya boleh berlaku dalam keadaan persekitaran tertentu.
Batu-batu itu adalah berbahaya kerana ia bercampur dengan hujan batu berukuran sebesar bola golf dan boleh menyebabkan kerosakan pada bangunan. – AGENSI


Individu tidak bertanggungjawab bakar al-Quran
Oleh MOHD SHARKAWI LONDING

20 Oktober 2021, 6:10 pm
KLUANG – Sepasang suami isteri kesal dengan tindakan individu yang tidak bertanggungjawab membakar kitab suci al-Quran dipercayai dilakukan ketika upacara keagamaan dalam kejadian di kawasan rekreasi Tasik Taman Sri Impian di sini hari ini.
Seorang penduduk, Syarifuddin Kasimin, 41, berkata, ketika kejadian pada pukul 7.45 pagi itu, dia dan isterinya sedang berjoging melalui kawasan riadah berkenaan sebelum ternampak kepulan asap seperti sampah terbakar.
“Kami keluar berjoging dalam pukul 7 pagi dan melalui kawasan riadah Tasik Taman Sri Impian untuk berehat seketika tetapi saya ternampak ada kepulan asap seperti sampah terbakar.
“Saya dan isteri menghampiri objek itu dan buat pemeriksaan mendapati benda yang terbakar itu adalah senaskah al-Quran yang dibakar oleh individu tidak bertanggungjawab.
“Kami terkejut dan kesal dengan tindakan mereka yang dilihat seolah-olah mempersendakan agama, kami tidak mahu tuduh siapa yang buat, takut nanti lain pula jadinya kalau bab-bab agama ini,”katanya ketika dihubungi Kosmo! di sini hari ini.
Syarifuddin yang bertugas sebagai Inspektor Penjara itu berkata, dia serta beberapa orang awam lain bertindak mengutip cebisan al-Quran itu dan mengumpulkannya dalam satu plastik sebelum dibawa ke balai polis berdekatan untuk membuat laporan berhubung kejadian itu.

Jelasnya, penduduk sekitar berharap pihak berkuasa khususnya Jabatan Agama Islam tampil melakukan siasatan berhubung kejadian ini bagi mengelakkan sebarang insiden tidak diingin berlaku.
“Ini kejadian pertama berlaku di sini setahu saya lah, kami harap pihak berkuasa cepat melakukan siasatan dan pantau kawasan ini, kemungkinan akan berlaku lagi,”katanya.
Sementara itu, Pengerusi Jawatankuasa Hal Ehwal Agama Islam Negeri Johor, Tosrin Jarvanthi ketika dihubungi berkata, pihaknya sedang menyiasat kejadian itu dengan mengarahkan Pejabat Kadi Daerah mengambil tindakan selanjutnya.
“Saya sudah hantar laporan ini kepada Pejabat Kadi Daerah untuk diambil tindakan, sehingga kini saya masih menunggu laporan dan akan memaklumkan hasil siasatan dalam masa terdekat,”katanya.-K! ONLINE


Suruh perincikan babak rogol, netizen desak Shuk diboikot
Oleh KOSMO!

20 Oktober 2021, 6:15 pm
PETALING JAYA – Bukan hanya aktor Fauzi Nawawi tetapi pengacara rancangan tersebut iaitu Shuk Sahar turut terkena tempias kemarahan netizen.
Semuanya gara-gara dialog lontaran Shuk yang seolah-olah bersungguh-sungguh mahu Fauzi menjelaskan dengan lebih terperinci mengenai pengalaman melakonkan watak perogol dalam filem Anak Halal melibatkan aktres Raja Farah.
Ibarat menyimbah minyak ke api, perbuatan Shuk tersebut menambahkan amarah netizen terhadapnya yang selama ini dikecam susulan berkali-kali berlaku curang terhadap isteri.
“Kalau boleh terangkan satu per satu, saya nak bayangkan,” kata Shuk kepada Fauzi.
Lebih teruk, terdapat netizen yang mempertikaikan mengapa dia masih diterima menjadi pengacara program televisyen sedangkan sering mencetuskan kontroversi sejak kebelakangan ini.
“Shuk bila nak kena gam? Bukan main galak dia bersembang,” kata seorang netizen.

Disebabkan situasi tersebut, terdapat juga pengguna Twitter yang mahu memboikot pengacara I Can See Your Voice Malaysia itu.
TANGKAP layar antara ciapan netizen yang tidak berpuas hati dengan tindakan Shuk bertanyakan lebih lanjut tentang babak rogol lakonan Fauzi.
“Shuk itu siap boleh berlawak nak bayangkan lagi benda ini. Tak fikir ke kalau oran lain bayangkan anak atau isteri kau?
“Guna akallah nak buat kelakar. Fikirlah perasaan ibu bapa dan suami pelakon perempuan itu. Tolong boikotlah mereka,” komen seorang netizen yang geram.
Sementara itu, hasil tinjauan Kosmo! Shuk dilihat telah menutup ruangan komen Instagramnya sejak semalam.
Semalam, tular sedutan temu bual menerusi program Rumah 107 yang dihoskan Khir Rahman dengan Shuk memaparkan Fauzi bersama dua tetamu undangan lain, Fizz Fairuz dan Zul Huzaimy berkongsi tentang pengalaman watak jahat lakonan masing-masing.
Dalam video yang mengundang kecaman ramai tersebut, Fauzi berkongsi secara terperinci tentang pembikinan babak rogol melibatkan Raja Farah dalam filem Anak Halal arahan Osman Ali terbitan 2007. – K! ONLINE


Seremban, Port Dickson alami banjir kilat
Oleh ZAKKINA WATI AHMAD TARMIZI

20 Oktober 2021, 6:44 pm
SEREMBAN- Ekoran hujan lebat sejak tengah hari tadi, beberapa lokasi di daerah ini dan Port Dickson mengalami kejadian banjir kilat.
Tinjauan Kosmo! mendapati, beberapa kawasan seperti di Mambau dan Ampangan telah dinaiki air selain kawasan Jimah di Port Dikcson.
Difahamkan turut berlaku beberapa kejadian pokok tumbang di Labu dan juga di Taman Bukit Chedang yang turut menyebabkan kesesakan jalan raya.
Kosmo! sedang cuba mendapatkan maklumat daripada pihak Jabatan Bomba dan Penyelamat bagi mengetahui keseluruhan kawasan yang terjejas ekoran hujan lebat hampir enam jam ini. -K! ONLINE


Tanah mendap di Jalan Dutamas
Oleh MUHD AFIQ AL-HAFIZ MAT YUSOF

20 Oktober 2021, 6:40 pm
PETALING JAYA – Hujan lebat secara berterusan sejak tengah hari tadi menyebabkan berlaku kejadian tanah mendap di Jalan Dutamas di sini sebentar tadi.
Difahamkan, anggota polis trafik telah membuat kawalan di lokasi bagi memastikan tiada kesesakan berlaku dan laluan kontra telah dibuka di laluan bertentangan.
Sementara itu, Ketua JSPT Kuala Lumpur, Asisten Komisioner Sarifudin Mohd. Salleh ketika dihubungi Kosmo!, mengesahkan kejadian tersebut.
“Kejadian disahkan berlaku dan anggota trafik telah ditugaskan untuk mengawal lalu lintas.
“Maklumat lanjut akan dimaklumkan kelak. Pengguna jalan raya di laluan tersebut dinasihatkan berhati-hati dan mematuhi arahan anggota bertugas,” katanya.
Terdahulu, Kosmo! Online melaporkan, orang ramai dinasihatkan terus berwaspada susulan amaran ribut petir dan hujan lebat yang dikeluarkan Jabatan Meteorologi Malaysia (MetMalaysia) melibatkan 12 buah negeri petang ini.

MetMalaysia dalam kenyataan memaklumkan, negeri-negeri yang terlibat ialah Perak, Kelantan, Terengganu, Pahang, Selangor, Wilayah Persekutuan Kuala Lumpur serta Putrajaya, Negeri Sembilan, Melaka, Johor, Sabah dan Wilayah Persekutuan Labuan.
Keadaan cuaca tersebut diramal akan berlaku sehingga 7 malam ini. – K! ONLINE.


[VIDEO] Melaka Tengah, Jasin dilanda banjir kilat
Oleh DIYANATUL ATIQAH ZAKARYA

20 Oktober 2021, 5:56 pm
MELAKA – Beberapa kawasan di sekitar Ayer Keroh dan Jasin dilanda banjir kilat selepas hujan lebat berterusan sejak pukul 2 petang tadi.
Tinjauan Kosmo! di Jalan Tun Abdul Razak turut mendapati laluan di persimpangan lampu isyarat Jalan Lingkungan Usaha menghala ke pusat bandar turut ditenggelami banjir dan ditutup kepada pengguna jalan raya.
Sebuah jentera Jabatan Bomba dan Penyelamat Malaysia (JBPM) dan Angkatan Pertahanan Awam (APM) turut berada di lokasi selepas sebuah kereta turut terbabas secara melintang di laluan bertentangan.
Antara lokasi lain yang dilanda banjir ialah Taman Bukit Melaka, Kampung Telok, Taman Melawis, Taman Bukit Beruang Utama dan Kampung Bukit Tambun.
Keadaan pasar Merlimau, Jasin yang dilanda banjir Kilat.
Jurucakap JBPM negeri berkata, pihaknya turut menerima panggilan kecemasan pada pukul 3.48 petang bagi penyelamatan khidmat khas banjir membabitkan sebuah kereta tenggelam di Kampung Asam Kumbang Bemban, Jasin.
“Sepasukan tujuh anggota Balai Bomba dan Penyelamat (BBP) Bukit Katil telah dikejarkan ke lokasi bagi operasi penyelamatan.

“Setiba di lokasi kita dapati terdapat dua mangsa berdiri di atas bumbung kereta dipercayai cuba menyelamatkan diri selepas kenderaan dinaiki mereka itu ditenggelami banjir,” katanya. -K! ONLINE


Tukang kebun lakukan siri samun berparang secara solo ditahan
Oleh ABDUL RASHID ABDUL RAHMAN

20 Oktober 2021, 5:58 pm
KUANTAN – Seorang tukang kebun sebuah syarikat swasta yang terlibat dalam lima kes samun secara solo akhirnya berjaya diberkas dalam satu serbuan yang dilakukan pihak polis di sebuah rumah di Sungai Soi Kuantan di sini kelmarin.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, suspek yang berusia 30-an ditahan selepas beberapa jam melakukan samun di sebuah kedai serbaneka di Indera Mahkota di sini kira-kira pukul 12.30 tengah malam.
“Berdasarkan rakaman kamera litar tertutup (CCTV) polis berjaya mengesan suspek seterusnya ditahan di rumah keluarganya serta merampas parang, telefon bimbit dan pakaian yang dipakai semasa melakukan samun.
“Dengan penangkapan suspek polis berjaya menyelesaikan lima kes samun berparang di daerah ini yang direkodkan sejak pertengahan September lalu,”katanya dalam sidang akhbar di Ibu Pejabat polis Daerah (IPD) Kuantan di sini hari ini.
Menurutnya suspek direman sehingga 24 Oktober depan dan kes ini disiasat mengikut Seksyen 392/397 Kanun Keseksaan kerana melakukan rompakan bersenjata.
Katanya, berdasarkan siasatan awal mendapati suspek yang mempunyai satu rekod lampau berkaitan dadah didapati positif dadah jenis methamphetamine.

Dalam pada itu Wan Mohd. Zahari berkata, modus operandi yang digunakan suspek adalah dengan memakai kain pelikat serta pelitup muka dan menyembunyikan senjata di dalam kainnya.
Katanya, suspek akan berpura-pura masuk ke dalam premis kedai serbaneka untuk membeli barang sebelum mengacukan parang bagi menakutkan mangsa.
“Walaupun kerugian dialami mangsa tidak melebihi RM1,000 namun kesan tindakan suspek menggunakan senjata membahayakan dan mencetuskan trauma kepada mangsa,”ujarnya. -K! ONLINE


Kawasan ‘laut terbelah’ di Pantai Mek Mas ditutup
Oleh ROSLIZA MOHAMED

20 Oktober 2021, 6:14 pm
KOTA BHARU – Majlis Perbandaran Kota Bharu Bandar Raya Islam (MPKB-BRI) mengambil tindakan menutup sebahagian kawasan Pantai Mek Mas di sini yang merupakan lokasi berlakunya fenomena ‘laut terbelah’ baru-baru ini.
Penutupan sebahagian kawasan pantai bermula Isnin lalu itu dilakukan atas faktor keselamatan kepada orang ramai yang dilihat ramai berkunjung ke pantai itu apabila fenomena tersebut tular di media sosial.
Fenomena itu berlaku sejak lebih sebulan lalu disebabkan air surut yang kemudian membentuk beting pasir hingga membolehkan orang ramai berjalan ke tengah laut.
Penghulu Mukim Kampung Che Latif, Zinuddin Daud berkata, pihak MPKB-BRI telah memasang pita kawasan larangan di lokasi berlakunya fenomena itu bagi mengelakkan orang ramai terus berkunjung ke situ.
Menurutnya, sebagai penduduk kampung, dia berharap pengunjung akur dengan arahan itu dan tidak berkunjung ke Pantai Mek Mas dalam masa terdekat.
“Kita telah mengadakan mesyuarat jawatankuasa bencana di Pejabat Tanah dan Jajahan Kota Bharu di sini mengenai perkara itu. Atas faktor keselamatan, penduduk mencadangkan agar orang ramai tidak masuk ke lokasi pantai terbelah itu.

“Kita juga bimbang apabila mereka ke kawasan itu dan berlaku kejadian yang tidak diingin. Ketika ini juga sudah masuk peringkat awal musim tengkujuh dan kita ambil langkah segera demi keselamatan umum,” katanya ketika ditemui pemberita di Pantai Mek Mas di sini hari ini. -K! ONLINE


Harga petrol, diesel kekal
Oleh LUQMAN RIDHWAN MOHAMED NOR

20 Oktober 2021, 6:17 pm
PUTRAJAYA – Kerajaan mengekalkan harga petrol RON97 dan RON95 serta diesel bermula dari 21 hingga 27 Oktober depan.
Menurut Kementerian Kewangan (MOF), harga runcit petrol RON97 kekal pada paras RM2.87 seliter, manakala petrol RON95 kekal kekal RM2.05 seliter.
“Harga runcit diesel kekal pada paras RM2.15 seliter,” katanya dalam satu kenyataan hari ini.
MOF berkata, keputusan kerajaan mengekalkan harga petrol dan diesel berkenaan adalah bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.
Penetapan harga runcit produk petroleum secara mingguan menggunakan adalah menggunakan formula Automatic Pricing Mechanism. – K! ONLINE


Sajat masih rakyat Malaysia walaupun dapat PR Australia
Oleh NABIL AIMAN NOR AZWAN

20 Oktober 2021, 5:52 pm
PETALING JAYA – Usahawan kosmetik kontroversi, Muhammad Sajjad Kamaruzzaman, 36, masih lagi rakyat Malaysia walaupun dia mendapat status penduduk tetap (PR) di negara Australia.
Pensyarah Kulliyyah Undang-undang Ahmad Ibrahim, Universiti Islam Antarabangsa Malaysia, Prof. Madya Dr. Mohd Hisham Mohd Kamal berkata, Sajat masih lagi merupakan rakyat Malaysia walaupun sudah lari ke Australia.
“Orang yang mencari suaka politik di negara lain tak semestinya tidak sayangkan negara, mungkin jika undang-undang dan polisi negara asal bertukar, dia akan kembali semula,” katanya ketika dihubungi Kosmo! di sini hari ini.
Tambahnya lagi, melainkan jika Sajat sudah sah mempunyai kerakyatan Australia dan jika perkara itu berlaku barulah kewarganegaraan dia sebagai rakyat Malaysia terlucut.
“Memohon suaka politik tidak bererti memohon kerakyatan, tetapi boleh jadi, seseorang memohon suaka politik dan pada masa yang sama memohon kerakyatan juga.
“Jika perkara itu berlaku Malaysia tidak mengiktiraf dwi kerakyatan. Seorang rakyat Malaysia yang mendapat kerakyatan negara lain akan kehilangan kerakyatan Malaysia,” katanya.

Terdahulu, Kosmo! melaporkan Sajat telah berhijrah ke Australia dan telah pun ‘cerai’ talak tiga dengan Malaysia selepas dipercayai mendapat kelulusan ‘tiket’ kad pelarian Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR). -K! ONLINE


AILISI Acne Purifying Cream ada racun
Oleh SITI A'ISYAH SUKAIMI

20 Oktober 2021, 5:48 pm
PUTRAJAYA – Bahagian Regulatori Farmasi Negara (NPRA), Kementerian Kesihatan (KKM) mengingatkan orang awam supaya tidak membeli dan menggunakan produk kosmetik AILISI Acne Purifying Cream kerana dikesan mengandungi racun berjadual iaitu clindamycin.
Pengarah Kanan Perkhidmatan Farmasi, Norhaliza A. Halim berkata, notifikasi produk kosmetik tersebut telah dibatalkan serta tidak lagi dibenarkan untuk dijual di Malaysia.
Menurutnya, produk mengandungi clindamycin adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan.
“Penggunaan antibiotik (clindamycin) tanpa pengawasan ahli profesional kesihatan boleh menyebabkan kesan mudarat kepada kesihatan dan boleh meningkatkan risiko kerintangan yang seterusnya mengurangkan keberkesanannya untuk merawat jangkitan pada masa hadapan.
“Orang awam yang sedang menggunakan produk kosmetik ini dinasihatkan segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan sampingan,” katanya dalam satu kenyataan di sini hari ini. -K! ONLINE


IG live mereka buat diri saya dikecam netizen – Siti Nordiana
Oleh NUZULSHAM SHAMSUDDIN

20 Oktober 2021, 5:30 pm
KUALA LUMPUR – Penyanyi Siti Nordiana Alias memberitahu Mahkamah Sesyen di sini hari ini bahawa siaran langsung (live) Instagram yang dibuat lima individu termasuk Lan Solo dan Syura yang didakwa memfitnah dirinya telah membuatkan dirinya telah dikecam netizen.
Siti Nordiana atau Nana, 37, berkata antara kecaman yang diterima ialah dia didakwa seorang bermuka-muka dan mempunyai perangai yang tidak baik.
“Di situ (live IG) terdapat komen-komen daripada netizen yang mengatakan “tak sangka nana begitu, teruknya perangai nana dan kasihan pada fans (peminat) dia”, katanya.
Siti Nordiana berkata demikian ketika menjawab soalan balas peguam Azlan Abdul Razak mengenai kata-kata salah seorang defendan pada siaran langsung Instagram tersebut.
Azlan merupakan peguam yang mewakili Lan Solo atau nama sebenarnya Mohd. Razlan Mohamed Yusof, isterinya Nur Sheila Hassim dan Zuraidah Badron atau Syura.
Hari ini merupakan hari pertama bicara kes saman fitnah itu di hadapan Hakim Mahkamah Sesyen Sivil Zulqarnain Hassan.

Sementara itu ketika memberi jawapan berhubung isu wang yang dibangkitkan, Siti Nordiana mengatakan ia menggambarkan dia seorang yang berkira soal wang dan makan selain dirinya seorang artis yang bermoral rendah.
“Kalau orang lain baca dan percaya mereka akan anggap saya begitu…. padahal saya tidak begitu,” katanya.
Tambahnya, dirinya juga sering disindir di siaran langsung di Instagram tersebut sehingga peminat mula menyedari perkara itu dan mempercayai kata-kata fitnah yang dilemparkan terhadapnya.
Namun dalam keterangannya Siti Nordiana mengesahkan pada mahkamah bahawa dia tidak menonton siaran langsung Instagram berkenaan sebaliknya hanya melihat rakaman yang dimuat naik seorang YouTuber dalam laman YouTube.
Prosiding perbicaraan bersambung lagi pada 19 November ini.
Dalam prosiding hari ini, dua lagi peguam Abu Hurairah dan Nurul Hafidzah Hassan yang mewakili dua lagi defendan iaitu Sam Musyadzafar Samin dan Razidah Ahmad.
Peguam Abang Azlan Abang Ariffin dan Ahmad Syaifulbakri Mohamed  mewakili Siti Nordiana.
Pada 3 Ogos lalu Kosmo! melaporkan pertelingkahan penyanyi Siti Nordiana bersama lima sekawan termasuk Lan Solo dan Syura Badron kini memasuki episod baharu apabila selebrti tersebut menfailkan saman berjumlah RM2.5 juta.

Syura (kiri) dan isteri Lan Solo (Nur Shiela) depan turut hadir di Mahkamah Sesyen Sivil di sini hari ini.

Siti Nordiana, 37, atau Nana memfailkan saman itu menerusi menerusi Tetuan Abang Azlan & Associates pada 30 Julai lalu di Mahkamah Sesyen Sivil di sini, dengan menamakan Lan Solo, 36, isterinya Nur Sheila dan Syura, 35, masing-masing sebagai defendan pertama hingga ketiga.
Dua lagi defendan iaitu keempat dan kelima ialah Pegawai Perhubungan Awam Syarikat Rakaman FMC Music, Sam Musyadzafar, 43, dan jurusolek artis bebas, Razidah, 42.
Dalam saman tersebut, Siti Nordiana telah menuntut penerbitan permohonan maaf menerusi siaran akhbar, Instagram dan Facebook live serta RM500,000 daripada setiap defendan.
Writ saman yang dihantar secara emel itu, beberapa perkara telah dinyatakan iaitu permohonan maaf secara terbuka dalam media sosial dan terbitan akhbar serta tuntutan amaun ganti rugi RM500,000 daripada setiap defendan yang secara keseluruhannya berjumlah RM2.5 juta.
Selain itu, terdapat juga tiga lagi tuntutan iaitu ganti rugi teruk, ganti rugi teladan dan ganti rugi khas yang akan dinilai serta ditentukan oleh pihak mahkamah. -K!ONLINE


14 warga Thailand tiada permit, ceroboh zon diberkas
Oleh NOOR HASLIZA NUSI

20 Oktober 2021, 5:26 pm
GEORGE TOWN – Hasrat sekumpulan 14 kru warga Thailand termasuk tekong bot menangkap ikan di perairan negeri ini tanpa permit terbantut apabila ditahan di kedudukan kira-kira 10.4 batu nautika barat daya Mukah Head di sini semalam.
Mereka berusia dalam lingkungan 37 hingga 74 tahun itu diberkas pasukan Maritim Malaysia (APMM) semasa melaksanakan rondaan rutin Op Benteng kira-kira pukul 1.19 petang.
Pengarah Maritim Negeri, Kepten Maritim Abd. Razak Mohamed berkata, bot nelayan tempatan yang dikendalikan sekumpulan warga Thailand itu dikesan ketika sedang melakukan aktiviti menangkap ikan di perairan negeri ini.
Menurutnya, hasil pemeriksaan mendapati bot nelayan yang berpangkalan di Pantai Remis, Perak itu telah melakukan pelbagai kesalahan.
“Antaranya, lesen bot, permit menggaji warga asing dan empat daripada kru asing itu juga memiliki dokumen perjalanan diri yang telah tamat tempoh serta melanggar zon yang dibenarkan untuk penangkapan ikan.
“Susulan tangkapan tersebut, bot, hasil rampasan ikan lebih kurang satu tan dan kesemua kru telah ditahan dan dibawa di Jeti Polis Marin Batu Uban untuk siasatan lanjut,” katanya dalam satu kenyataan hari ini.

Kes disiasat di bawah Akta Perikanan 1985 iaitu melanggar syarat sah lesen dan Akta Imigresen 1959/63 iaitu dokumen perjalanan diri yang telah tamat tempoh. – K! ONLINE


Premis sayuran dikompaun cemar Sungai Remuk
Oleh ABDUL RAZAK IDRIS

20 Oktober 2021, 4:49 pm
SHAH ALAM – Sebuah premis pertanian sayur dikenakan kompaun selepas didapati menyebabkan pencemaran di Sungai Remok, Hulu Selangor di sini.
Pengerusi Jawatankuasa Tetap Pelancongan, Alam Sekitar dan Teknologi Hijau serta Hal Ehwal Orang Asli Selangor, Hee Loy Sian berkata, ini susulan siasatan dilakukan Lembaga Urus Air Selangor (LUAS), Majlis Daerah Hulu Selangor (MDHS) dan dan Pejabat Daerah dan Tanah Hulu Selangor (PDTHS) ekoran aduan kekerohan di sungai tersebut, kelmarin.
Katanya, hasil penelitian LUAS juga mendapati terdapat pelepasan bahan pencemar (kekeruhan) daripada sebuah kolam takungan di kawasan tersebut pada jarak kurang satu kilometer (km) yang mengalir terus ke Sg. Remok.
Jarak lokasi pencemaran ke muka sauk Loji Rawatan Air (LRA) Batang Kali dianggarkan 5.15 km namun tiada henti tugas operasi LRA dilaporkan.
“Pensampelan LUAS di lokasi tersebut bagi parameter kekeruhan adalah 20 Unit Kekeruhan Nefelometrik (NTU) dan jumlah pepejal terampai (TSS) adalah 18 milligrams per liter (mg/L) semasa keadaan biasa tanpa hujan.
“Bagaimanapun, kawasan permukaan kerja tanah yang terdedah ini berisiko kepada peningkatan kekeruhan yang tinggi apabila hujan lebat jika tiada langkah-langkah kawalan sedimen serta perangkap kelodak yang efisien,” katanya dalam kenyataan hari ini.

Beliau memberitahu, semakan aktiviti kerja tanah bagi tujuan pertanian seluas kira-kira 8 hektar itu mendapati memperoleh kelulusan Kebenaran Merancang (KM) daripada pihak MDHS bagi tujuan tapak penanaman sayur berserta struktur rumah hijau sementara, namun tiada kelulusan pelan kerja tanah.
Jelas Loy Sian, tindakan kompaun dikenakan mengikut Seksyen 70 A(1) Akta Jalan, Parit dan Bangunan 1974 (Akta 133) telah dikeluarkan MDHS kepada premis tersebut kerana menjalankan kerja tanah tanpa kebenaran.
“LUAS telah mengeluarkan Perintah Perlindungan Air berdasarkan Seksyen 122 (1) Enakmen LUAS 1999 kepada pihak premis untuk menghentikan serta-merta sebarang pelepasan bahan pencemar tersebut ke dalam Sungai Remok.
“Selain, pihak premis juga diarahkan menyediakan langkah-langkah kawalan pencemaran sedimen dan kelodak yang efisien berikutan risiko kepada kuantiti dan kualiti air terjejas akibat kekeruhan,” katanya.
Mengulas lanjut, beliau menegaskan, kegagalan pematuhan perintah itu boleh menyebabkan didenda sehingga RM50,000 atau penjara tidak melebihi setahun atau kedua-duanya sekali.
Media sebelum ini melaporkan kerajaan negeri digesa menyiasat punca sebenar pencemaran di Sungai Remuk sehingga menyebabkan air sungai bertukar keruh terutama setiap kali hujan lebat. – K! ONLINE


Tiada tarikh sebenar perkhidmatan monorail Putrajaya
Oleh MOHD RASDAN AHMAD

20 Oktober 2021, 5:44 pm
PETALING JAYA – Masalah perkhidmatan monorail di Putrajaya yang masih tertangguh sejak 2000 sehingga kini masih dalam usaha perlaksanaannya.
Timbalan Menteri Pengangkutan, Datuk Henry Sum Agong berkata, masih tiada lagi tarikh sebenar perkhidmatan tersebut akan dijalankan ketika ini.
“Untuk menjawab pertayaan itu, bagi (projek) yang belum siap kita akan terus usahakan, mungkin akan mengambil sedikit masa. Saya tidak ada tarikh sebenar yang ditetapkan,” jelasnya di persidangan Dewan Negara di Parlimen hari ini.
Beliau berkata demikian ketika menjawab celahan dari Senator Hisamudin Yahaya yang ingin tahu berkenaan perkhidmatan monorail di Putrajaya yang masih tertangguh.
Jelas Hisamudin, landasan monorail tersebut telah lama siap iaitu sejak tahun 2000 lagi namun perkhidmatan pengangkutan awam itu masih lagi tertangguh sehingga kini. – K! ONLINE.


‘Ditipu’ Janna Nick, air mata jantan Dini tumpah
Oleh MOHAMMAD SHAHEMY AZMI

20 Oktober 2021, 5:45 pm
PETALING JAYA – Air mata jantan pelakon Dini Shatzmann tumpah saat terkena prank (usikan) oleh kekasihnya sendiri yang juga pelakon Janna Nick sempena hari jadinya yang ke-27 tahun baru-baru ini.
Menerusi satu hantaran video yang dimuat naik Janna dalam Instagram miliknya, pemilik nama lengkap Dini Azan Schatzmann itu telah diberi hadiah berupa sebuah kamera berspefikasi rendah oleh teman wanitanya.
Walaupun hadiah tersebut diterima dengan hati terbuka oleh lelaki berdarah kacukan Melayu-Switzerland itu, Janna sebenarnya tahu Dini terpaksa berpura-pura gembira menerima kamera dengan spefikasi rendah yang dihadiahkan kepadanya.
Dalam video tersebut, Dini menunjukkan reaksi gembira dan teruja apabila diberikan hadiah sebuah kamera dan mengucapkan terima kasih kepada Janna dengan raut wajah ‘berpura-pura’.
“Wow kamera. Saya dapat kamera baharu yang kecil. Senang untuk dibawa. Terima kasih sayang,” ujar Dini sambil tersenyum ‘palsu’.
Bagaimanapun pelakon yang pernah membintangi drama Cik Reen & Encik Ngok Ngek itu akhirnya menangis kerana terharu apabila diberitahu bahawa kamera ‘murah’ itu bukanlah hadiah sebenar untuknya, sebaliknya dia telah dibelikan sebuah kamera berspefikasi tinggi daripada jenama Sony bernilai RM23,133.

Bukan itu sahaja, Janna turut menunjukkan sekeping resit apabila memberitahu dia turut membelikan sebuah lensa bernilai RM3,499 yang telah ditempah menjadikan hadiah keseluruhan yang diberikan kepada teman lelakinya itu bernilai lebih RM26,000.
“Prank him on his birthday! (kejutan untuknya sempena hari jadi). Saya memang tak reti beli barang-barang gajet. Kalau kamera atau telefon memang Dini yang akan buat penilaian dan beli.
“Jadi hari jadi dia, saya beli kamera low spec (spefikasi rendah) untuk beri kejutan kepadanya. Dia tahu kamera itu spefikasi rendah tapi dia terpaksa berpura-pura suka sebab saya dah beli,” tulis Janna.
Menjengah dalam ruangan komen, video usikan Janna terhadap Dini turut mendapat perhatian dalam kalangan rakan-rakan artis apabila mereka turut terhibur melihat aksi kedua-dua pasangan kekasih itu.
“Manjanya. Sayang kamu berdua,” kata pelakon Emma Maembong.
“Comel sangat!” ujar penyanyi Ernie Zakri.
Sekadar info, Hubungan Dini dan aktres itu bukan lagi rahsia selepas masing-masing memaklumkan mula serius menjalin cinta pada pertengahan 2019.
Terdahulu, Dini membuat kejutan pada ulang tahun ke-26 Janna dengan menghadiahkan sebuah motosikal jenis skuter pada Jun lalu. – K! ONLINE


Kerajaan laksana sepenuhnya Digital ID pada 2024
Oleh MOHD. HUSNI MOHD. NOOR

20 Oktober 2021, 5:02 pm
PUTRAJAYA – Kerajaan dijangka mula melaksanakan inisiatif Identiti Digital Nasional (IDN) atau Digital ID sepenuhnya pada 2024.
Menteri Dalam Negeri, Datuk Seri Hamzah Zainuddin berkata, proses perancangan dan pelaksanaan inisiatif Digital ID oleh JPN sudah bermula tahun ini.
Beliau berkata, Digital ID akan menjadi suatu bentuk pengenalan dan pengesahan diri individu secara digital dengan menggunakan teknologi terkini biometrik seperti cap jari, pengecaman wajah dan iris bagi rakyat menjalankan urusan dalam talian.
“Pengesahan individu secara digital ini adalah penting bagi mengelakkan penipuan identiti dalam urusan secara dalam talian yang boleh merugikan negara.
“Kementerian Dalam Negeri (KDN) dan JPN telah dipertanggungjawabkan untuk menerajui pelaksanaan inisiatif ini kerana data, maklumat dan rekod penduduk berada dibawah jagaan dan bidang kuasa JPN,” katanya ketika berucap pada Majlis Pelancaran Hari Pendaftaran Negara Tahun 2021 dan Sambutan Jabatan Pendaftaran Negara (JPN) 73 Tahun secara maya hari ini.
Hamzah berkata, Digital ID adalah salah satu inisiatif dalam Pelan Tindakan Ekonomi Digital Malaysia (MyDigital) dan ia selari dengan aspirasi kerajaan untuk memperkasa pendigitalan perkhidmatan kerajaan berteknologi dan berkapasiti tinggi.

Hamzah berkata, kerajaan juga akan memastikan sistem dan infrastruktur ICT sedia ada di JPN akan terus ditambah baik agar ianya sentiasa terkini dan selamat.
Menurutnya, Digital ID tidak akan menggantikan MyKad sedia ada sebagai dokumen pengenalan diri, sebaliknya ia akan memperkukuhkan keselamatan MyKad. – K! ONLINE


Pelanggan, pengurus dikompaun RM415,000 kerana berhibur
Oleh MUHD AFIQ AL-HAFIZ MAT YUSOF

20 Oktober 2021, 4:53 pm
PETALING JAYA – Seramai 73 pengunjung dan seorang pengurus pusat hiburan di sekitar Jalan Ampang dikenakan kompaun sebanyak RM415,000 selepas melanggar prosedur operasi standard (SOP) Perintah Kawalan Pergerakan (PKP) awal pagi tadi.
Serbuan pada pukul 12.30 tengah malam itu telah dilakukan sepasukan polis dari bahagian Siasatan Jenayah Kongsi Gelap, Judi dan Maksiat (D7), Ibu Pejabat Polis Kontinjen Kuala Lumpur.
Ketua Jabatan Siasatan Jenayah Kuala Lumpur, Senior Asisten Komisioner Saiful Annuar Yusoff berkata, polis turut melakukan penahanan membabitkan pekerja dan pengurus premis tersebut.
“Menerusi serbuan Op Noda tersebut, polis telah menahan enam wanita warga asing disyaki pelayan pelanggan (GRO) dan seorang lelaki yang bekerja sebagai pengurus premis.
“Seramai 73 orang pengunjung yang terdiri daripada 53 lelaki dan 20 wanita warga tempatan berusia dalam lingkungan 20 hingga 37 tahun turut dikenakan kompaun atas pelanggaran prosedur operasi standard Perintah Kawalan Pergerakan di premis tersebut,” katanya dalam kenyataan di sini hari ini.
Mengulas lanjut, siasatan awal mendapati, kesemua pengunjung mengunjungi pusat hiburan terbabit bagi menyambut ulang tahun kelahiran.

“73 pengunjung tersebut telah dikenakan kompaun sebanyak RM5,000 setiap seorang manakala pengurus terbabit dikenakan kompaun sebanyak RM50,000 menjadikan jumlah keseluruhan sebanyak RM415,000.
“Polis juga ingin memberi amaran keras agar tidak terlibat dengan apa-apa kegiatan yang melanggar undang-undang atau tindakan tegas akan diambil,” jelasnya.
Siasatan dijalankan di bawah Peraturan 17(1) Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Pelan Pemulihan Negara) 2021, Peraturan 39(b) Peraturan-peraturan Imigresen 1963 dan Seksyen 55B Akta Imigresen. – K! ONLINE


12 negeri dilanda hujan lebat, ribut petir
Oleh NUR HUDA MUSA

20 Oktober 2021, 5:36 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di 12 buah negeri petang ini.
MetMalaysia dalam satu kenyataan berkata, negeri-negeri yang terlibat ialah Perak, Kelantan, Terengganu, Pahang, Selangor, Wilayah Persekutuan Kuala Lumpur serta Putrajaya, Negeri Sembilan, Melaka, Johor, Sabah dan Wilayah Persekutuan Labuan.
“Di Perak, hujan lebat berserta ribut petir dijangka akan berlaku di Hulu Perak, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim).
“Selain itu di Kelantan pula, keadaan sama diramal melanda Jeli, Tanah Merah, Machang, Kuala Kral dan Gua Musang manakala di Terengganu hujan lebat turut akan berlaku di Besut dan Hulu Terengganu,” katanya di sini tadi.
Selain itu katanya, cuaca sama juga akan berlaku di Pahang (Tanah Tinggi Cameron, Lipis, Raub, Jerantut, Bentong, Bera dan Rompin), seluruh negeri Selangor, Wilayah Persekutuan Kuala Lumpur dan Putrajaya, Negeri Sembilan, Melaka dan juga Johor.
“Hujan lebat berserta ribut petir juga dijangka akan melanda seluruh Wilayah Persekutuan Labuan dan beberapa kawasan di Sabah seperti Pedalaman (Sipitang, Tenom, Kuala Penyu, Beaufort, Keningau dan Tambunan), Pantal Barat, Tawau (Kunak dan Lahad Datu), Sandakan dan Kudat.

“Cuaca itu diramal akan berlaku sehingga 7 malam nanti,” ujarnya. – K! ONLINE


Perhilitan jejak Pak Belang di Hutan Simpan Lenggor
Oleh NUR NABILAH RAHMAT

20 Oktober 2021, 4:30 pm
KLUANG – Pasukan Jabatan Perlindungan Hidupan Liar dan Taman Negara (Perhilitan) Johor masih berusaha menjejaki harimau belang yang didakwa muncul di Hutan Simpan Lenggor di sini.
Pengarah Perhilitan Johor, Aminudin Jamin berkata, pihaknya juga sudah memasang perangkap kamera bagi mempermudahkan usaha berkenaan.
“Kita sedang memantau kawasan berkenaan dan dalam masa yang sama kita juga ada pasang perangkap kamera,” katanya ringkas ketika dihubungi hari ini.
Terdahulu, tular di media sosial mengenai dua rakaman video menunjukkan gelagat beberapa individu yang terserempak dengan haiwan pemangsa berkenaan.
Berdasarkan rakaman itu individu yang berada di dalam kenderaan berada hampir dengan harimau berkenaan mendakwa harimau itu seolah-olah bersedia mahu menyerang mereka yang berada di dalam kenderaan.
Individu berkenaan juga sengaja membunyikan hon kenderaan yang mendapat reaksi bercampur orang ramai yang mendakwa tindakan itu boleh mengungdang padah.

Terdahulu, sebuah akhbar melaporkan Ketua Pengarah Jabatan Perlindungan Hidupan Liar dan Taman Negara (Perhilitan) Semenanjung Malaysia, Datuk Abdul Kadir Abu Hashim yang dihubungi mengesahkan menerima maklumat berhubung kemunculan harimau belang itu.
Beliau berkata, petugas Perhilitan sudah dihantar ke Hutan Simpan Lenggor bagi memantau kehadiran haiwan dilindungi itu.
“Saya memohon orang awam yang terserempak haiwan liar supaya segera menyalurkan maklumat ke pejabat Perhilitan berhampiran supaya tindakan lanjut boleh diambil.
“Ini bagi mengelakkan sebarang kejadian tidak diingini berlaku. Siasatan masih dilakukan berhubung punca harimau belang itu menonjolkan diri,” katanya ketika dihubungi wartawan.
Beliau berkata, Perhilitan tidak akan berkompromi dengan sesiapa sahaja yang didapati berburu atau memasang perangkap haiwan liar sama ada di hutan itu atau kawasan lain.- K! ONLINE


Jalan ‘tampal’ undang bahaya
Oleh MOHD SYALMIZI HAMID

20 Oktober 2021, 4:19 pm
GEORGE TOWN – Persatuan Pengguna Pulau Pinang (CAP) menggesa Jabatan Kerja Raya (JKR) dan Majlis Bandaraya Pulau Pinang (MBPP) mengambil tindakan segera bagi mengatasi masalah jalan ‘tampal’ yang boleh mengancam keselamatan pengguna jalan raya di negeri ini.
Presidennya, Mohideen Abdul Kader berkata, tinjauan CAP mendapati jalan berlubang yang ditampal di beberapa laluan utama seperti Bukit Jambul, Bukit Gambir dan beberapa jalan lain di sini didapati tidak rata, berlubang, berbonggol dan permukaannya pecah.
Menurutnya, keadaan jalan tersebut dilihat amat berbahaya kepada penunggang motosikal terutamanya.
“Kemalangan boleh berlaku dengan kenderaan lain ketika mereka (penunggang) mahu mengelak daripada masalah jalan seperti ini.
“Tindakan segera perlu diambil sebelum kejadian tidak diingini menimpa pengguna yang saban hari melalui jalan terbabit terutamanya pada waktu malam dan hujan lebat,” katanya dalam satu kenyataan hari ini.
Beliau berkata, keadaan permukaan jalan yang tidak rata juga boleh merosakkan sistem suspensi dan tayar kenderaan.

Sementara itu, Mohideen berkata, pihak kontraktor perlu bertanggungjawab kerana keadaan jalan berlubang yang berulang kali menunjukkan kualiti kerja yang dijalankan adalah tidak bermutu. – K! ONLINE


Orang ramai seronok tengok Ebit dan Bidadari di Swiss
Oleh NABIL AIMAN NOR AZWAN

20 Oktober 2021, 4:15 pm
PETALING JAYA – “Baru pertama kali nampak ustaz betul-betul pergi bercuti selepas berbulan-bulan menolong orang susah”
Itulah salah satu komen yang singgah di ruangan komen Facebook milik pendakwah bebas, Ebit Lew yang berkongsi momen-momen gembira dia sedang meluangkan masa bersama keluarga tercinta di Switzerland hari ini.
Menerusi perkongsian gambar di Facebooknya, beliau kelihatan sangat ceria sambil berjalan-jalan dengan menikmati pemandangan yang indah dan ditemani oleh isteri dan empat anaknya.
Ebit serta keluarganya
Berdasarkan ‘posting’ di Facebook hari ini, beliau mengucapkan sangat bersyukur kerana Allah S.W.T memberikan segalanya ketika waktu dia reda akan apa sahaja yang sedang berlaku.
“Alhamdulillah dah sampai Switzerland. Bidadariku, baikkan Allah, dia yang memberi segalanya. Bahagia dari Allah dan dialah yang beri bahagia dulu kini selamanya. Tugas kita hanya mengenalnya.
“Bersyukur padanya, ya Allah betapa diriku menyayanginya. Sayanglah padanya. Sayanglah pada kami. Hanya kasih sayangmu yang kami harapkan. Dapat Reda Allah dapatlah segalanya. Berilah Redamu pada kami semua,” katanya di Facebook.

Ebit kelihatan sangat ceria sambil berjalan-jalan dengan menikmati pemandangan yang indah dan ditemani oleh isteri dan empat anaknya.
Susulan daripada perkongsian itu, orang ramai berasa sangat gembira dengan perkembangan yang dilalui oleh ustaz Ebit Lew dan ada juga yang mendoakan kesejahteraan beliau bersama keluarganya.
“Alhamdulillah, selamat bercuti ustaz Ebit Lew dan sekeluarga, semoga Allah sentiasa melindungi ustaz sekeluarga di mana sahaja anda berada,” kata Dayang Linda.
“Jarang-jarang dapat tengok ustaz begini, Alhamdulillah dan semoga sentiasa dalam rahmat dan kasih sayang Allah,” jelas Zurieza Haris.
“Tumpang bahagia bila melihat keluarga ustaz, selamat bercuti dan selamat kembali dengan selamat, semoga sentiasa dalam rahmat dan lindungan Allah S.W.T walau di mana sahaja berada, insyaallah,” ujar Unie Uniah.
Terdahulu Kosmo! melaporkan Ebit Lew kini sedang bercuti bersama keluarga tercintanya di Switzerland bagi meluangkan masa bersama keluarganya.- K! ONLINE


JPN siasat dakwaan kematian individu berusia 90 tahun ke atas tak didaftar
Oleh MOHD. HUSNI MOHD. NOOR

20 Oktober 2021, 4:36 pm
PUTRAJAYA – Jabatan Pendaftaran Negara (JPN) menubuhkan satu Pasukan Petugas Khas bagi menyiasat dakwaan kononnya kematian individu berusia 90 tahun dan ke atas di negara ini tidak didaftarkan dalam sistem JPN.
Menteri Dalam Negeri, Datuk Seri Hamzah Zainuddin berkata, pasukan khas itu akan menyemak dan mengemas kini maklumat dan status individu tersebut bagi mengesahkan status sebenar, sama ada mereka masih hidup atau sudah meninggal dunia.
Beliau berkata, terdapat 63,620 individu yang berusia 90 tahun ke atas yang masih hidup dalam rekod JPN.
“Antara pendekatan yang digunakan oleh JPN bagi mengesan status mereka adalah dengan menghubungi waris terdekat dan mencari mereka di alamat terakhir yang didaftarkan dengan JPN.
“Sekiranya kita mendapati mereka telah meninggal dunia berdasarkan pengesahan waris atau pihak-pihak tertentu, maka JPN akan mendaftarkan kematian mereka berdasarkan peruntukan perundangan sedia ada,” katanya.
Beliau berkata demikian ketika berucap pada Majlis Pelancaran Hari Pendaftaran Negara Tahun 2021 dan Sambutan JPN 73 Tahun secara maya hari ini.

Hamzah berkata, beliau menyeru kerjasama daripada semua pihak supaya dapat membantu JPN dalam menyelesaikan perkara tersebut.
Dalam pada itu, Hamzah berkata, JPN kini sedang membangunkan Sistem Pengesahan Data Integrasi Kematian (SPDIM), iaitu satu sistem perkongsian pintar antara JPN dengan Polis Diraja Malaysia (PDRM). – K! ONLINE


Normalisasikan keganasan seksual, betapa salahnya hal ini – Lisa Surihani
Oleh NUR EMIRA SAIZALI

20 Oktober 2021, 4:34 pm
PETALING JAYA – Pelakon popular Lisa Surihani menggesa semua pihak agar memandang serius isu rogol yang semakin meruncing dalam kalangan masyarakat hari ini.
Meskipun tidak menyatakan punca, difahamkan pendapat yang diutarakan pemilik nama penuh Lisa Surihani Mohamed itu adalah berkaitan isu perbualan babak rogol oleh sekumpulan selebriti lelaki dalam sebuah program televisyen yang tular sejak malam tadi.
“Kita perlu sedar tentang isu ini secara serius.
“Membenarkan babak rogol dipaparkan telah melanggar garisan dan semua itu semata-mata ingin mengejar populariti sekali gus menormalisasikan keganasan seksual terhadap golongan wanita,” katanya dalam satu perkongsian InstaStory hari ini.
Tambah pelakon filem Istanbul Aku Datang itu, dia juga menyeru orang ramai untuk terus lantang bersuara mengenai isu tersebut bagi menyebarkan kesedaran dalam kalangan masyarakat.
“Lantanglah bersuara tentang kurangnya kesedaran mengenai betapa salahnya hal ini. Anak-anak kita juga telah diajar bahawa perkara ini adalah salah.

“Allah, maafkan kami. Seperti yang dinyatakan seorang ustazah semalam, salah satu kebimbangan Rasulullah ialah mengenai keruntuhan moral dan akhlak.
“Kita telah gagal untuk melihat dan memberitahu kebenaran daripada kesilapan,” ujarnya lagi.
Semalam, tular sebuah video temu bual dalam program Rumah 107 yang memaparkan pelakon Fauzi Nawawi bersama dua tetamu undangan lain, Datuk Fizz Fairuz dan Zul Huzaimy berkongsi tentang watak jahat lakonan mereka.
Dalam video yang mengundang kecaman ramai tersebut, Fauzi berkongsi secara terperinci tentang babak rogol melibatkan Raja Farah dalam filem Anak Halal terbitan 2007.
Menyedari kesilapannya, Fauzi bagaimanapun telah membuat permohonan maaf secara terbuka menerusi sebuah video yang dimuat naik dalam Instagramnya sekitar pukul 1 pagi tadi.
Selain Fauzi, aktor yang juga pengacara program tersebut iaitu Khir Rahman turut membuat permohonan maaf secara terbuka kepada individu yang terlibat. – K! ONLINE


Portal tawar kursus bina pelbagai kemahiran
Oleh MUHAMMAD FARID AHMAD TARMIJI

20 Oktober 2021, 4:40 pm
PANDEMIK Covid-19 yang melanda dunia ternyata membuat kita semua hidup dengan norma baharu.
Dengan norma baharu, sesi pembelajaran dilakukan secara dalam talian seiring dengan perkembangan dunia digital masa kini.
Dalam hal ini, pelbagai kursus yang dapat meningkatkan pengetahuan atau kemahiran yang boleh memberi nilai tambah kepada individu turut ditawarkan di platform digital berteraskan pendidikan.
Mycourse.my antara platform digital yang dibangunkan untuk tujuan tersebut.
Pengarah Urusan Elzar Shariah Solutions Sdn. Bhd., Dr. Zaharuddin Abd. Rahman berkata, Mycourse.my merupakan satu portal pembelajaran bagi kursus jangka pendek merangkumi pelbagai subjek.
Menurutnya, subjek yang terkandung dalam portal itu merangkumi bidang profesional, universiti, persekolahan dan umum yang sesuai untuk pelbagai lapisan masyarakat.

“Untuk bidang profesional, kursus yang ditawarkan merangkumi perakaunan, perundangan, kewangan Islam, pengaturcaraan komputer dan lain-lain lagi.
“Selain itu, portal ini juga menawarkan kursus bersifat umum yang dapat meningkatkan kemahiran seseorang seperti memasak, bersukan, menyunting gambar atau video dan banyak lagi,” jelasnya.
MELALUI portal Mycourse.my, orang ramai boleh mengikuti sebarang kursus yang boleh meningkatkan kemahiran dan pengetahuan.
Dalam pada itu, portal Mycourse.my menawarkan beratus-ratus kursus dalam bentuk gabungan video dan nota bagi memudahkan pelajar mengikuti kursus diminati.
Kursus yang tersenarai di platform ini kebanyakannya dalam bahasa Malaysia, bersifat kemahiran industri dan bukan terlalu bersifat teori.
Ini menjadikannya lebih menarik dan berpijak di bumi nyata.
Melalui portal itu juga, pelajar boleh menentukan masa untuk mereka belajar sendiri pada bila-bila masa tanpa terikat dengan waktu orang lain.
“Sejurus pembayaran dilakukan, pelajar akan diberi akses untuk mereka mendalami kursus yang diambil dan pembelajaran boleh dilakukan mengikut kesesuaian waktu mereka.
“Pembelajaran juga boleh dilakukan secara berulang kali sehingga mereka benar-benar faham dengan hanya sekali bayaran.
“Harga untuk kursus-kursus yang ditawarkan juga amat berpatutan iaitu serendah RM19. Harga kursus juga bergantung kepada nilai kandungan sesuatu ilmu dan paling mahal mencecah harga sehingga RM1,500,” jelas Dr. Zaharuddin.
Sebagai contoh, bagi mereka yang ingin mendalami kemahiran membina atau mereka cipta bentuk slide yang berkualiti boleh menggunakan Microsoft Power Point atau urusan akaun, melalui Microsoft excel, reka grafik Adobe Photoshop dan Illustrator, WordPress, kewangan Islam serta banyak lagi.
Semuanya tersedia dan boleh menyertai kursus tersebut secara serta- merta di platform berkenaan.
Sebahagian kursus tersebut hanya berdurasi dua jam dan paling lama sehingga 29 jam.
Di dalam bengkel Power Point contohnya, pelajar didedahkan dengan cara bagaimana mereka bentuk slide yang menarik dan moden.
Selain itu, teknik yang diajar dalam bengkel itu juga amat mudah untuk difahami dan dipraktikkan.
Dr. Zaharuddin menambah, kursus- kursus yang ditawarkan di Mycourse.my sebenarnya mempunyai nilai ilmu dan boleh membantu seseorang itu memasarkan diri di alam pekerjaan.
“Kebanyakan sijil untuk kursus jangka pendek ini mempunyai nilai ilmu dan sebahagiannya diiktiraf oleh universiti dan juga industri.
“Mereka boleh memberi nilai tambah dalam resume masing-masing dengan menyertai kursus-kursus yang relevan,” jelasnya.
KINI perkembangan dalam bidang digital membolehkan pembelajaran dilakukan secara online. -GAMBAR HIASAN
Dalam pada itu, medium bahasa yang digunakan untuk kebanyakan kursus di platform ini adalah berbahasa Melayu dan bahan-bahan pembelajaran disediakan oleh mereka yang berkelayakan dan bertauliah.
Walaupun baru dua bulan dibangunkan, Mycourse.my menerima sambutan yang amat menggalakkan.
Sehingga kini, lebih 1,000 pelajar berdaftar dengan platform tersebut.
Dalam pada itu, Dr. Zaharuddin berkata, untuk masa hadapan, pihaknya bercadang bekerjasama dengan pelbagai pihak untuk memasarkan kursus bersesuaian di platform itu.
Ini bagi membolehkan lebih ramai dapat mendalami dan memahami sesuatu bidang ilmu.
“Kita hidup dalam norma baharu dan harus menggunakan perkembangan dalam bidang teknologi sebaik mungkin.
“Untuk mendalami sesuatu ilmu pada masa kini semakin mudah dan boleh dilaksanakan secara dalam talian.
“Sebolehnya di zaman internet ini, kita kena jadikan kursus-kursus yang bersesuaian dapat memberi nilai tambah sebagai satu produk jualan yang boleh dipasarkan di laman e-dagang ataupun portal pembelajaran,” ujarnya.


Penghulu kampung perlu ikuti arus digitalisasi
Oleh MOHAMAD NAUFAL MOHAMAD IDRIS

20 Oktober 2021, 4:09 pm
SHAH ALAM – Semua penghulu kampung di Selangor digesa mengikut arus digitalisasi yang sedang dirangka kerajaan negeri ketika ini.
Menteri Besar Selangor, Datuk Seri Amirudin Shari berkata, pendigitalan pelbagai gerak kerja membuatkan satu-satu kerja dapat dilakukan dengan mudah dan cepat.
“Selangor kini ke arah menjadi sebuah negeri pintar menjelang tahun 2025. Justeru, kita perlu mengorak langkah bagi merealisasikan visi ini.
“Kerajaan negeri mahu memastikan semua pelusuk rakyat Selangor mahir menggunakan telefon pintar dalam melakukan urusan kehidupan harian mereka,” katanya ketika berucap dalam Majlis Pemberian Telefon Tablet kepada 57 penghulu kampung di negeri itu Bangunan Setiausaha Kerajaan Negeri (SUK) di sini, hari ini.
Jelasnya, setiap penghulu menerima sebuah telefon tablet beserta satu kad sim yang disumbangkan Menteri Besar Selangor Incoprated (MBI Selangor).
Dalam pada itu, Amirudin berkata, tugas penghulu kini makin mencabar dalam menyelesaikan hal-hal yang berlaku terhadap penduduk serta kampung mereka.

“Justeru, pemuafakatan antara penghulu dan penduduk adalah penting dalam menyelesaikan sesebuah masalah,” tegasnya.
Sementara itu, Pengerusi Jawatankuasa Tetap Pembangunan Luar Bandar dan Kebudayaan, Borhan Aman Shah berkata, MBI telah memperuntukkan sejumlah RM150,000 bagi pembelian telefon tablet tersebut.
Menurutnya, penghulu kampung amat memerlukan peranti tersebut bagi melakukan tugas mereka di samping dapat menghadiri mesyuarat yang dianjurkan kerajaan negeri secara maya.
“Dengan adanya peranti, kita mahu semua penghulu dapat menjalankan tugas sebaik mungkin memandangkan mereka juga boleh dianggap sebagai wakil kerajaan negeri kepada penduduk kampung mereka,” ujarnya. – K! ONLINE


4 sekeluarga termasuk lelaki OKU buta terselamat rumah terbakar
Oleh NUR ALINA HASSAN

20 Oktober 2021, 4:26 pm
MUAR – Empat sekeluarga termasuk seorang lelaki Orang Kurang Upaya (OKU) penglihatan terselamat daripada rentung selepas kediaman didiami mereka di Taman Jeram Mulia, di sini, terbakar pagi tadi.
Ketua Balai Bomba dan Penyelamat (BBP) Muar, Timbalan Penguasa Bomba II, Shahrizal Mokhtar berkata, dalam kejadian pukul 7.51 pagi itu, penghuni kediaman terdiri daripada dua warga emas, seorang wanita dewasa dan seorang lelaki OKU buta berjaya menyelamatkan diri setelah menyedari kejadian kebakaran itu.
“Kebakaran disedari seorang penghuni rumah pertama dan kemudiannya memaklumkan kepada ahli keluarga bagi menyelamatkan diri.
“Kebakaran melibatkan dua buah rumah kediaman jenis dua tingkat berkeluasan 6 X 15 meter. Kejadian berlaku di tingkat atas bangunan dan mengakibatkan kemusnahan 65 peratus pada rumah pertama sebelum merebak ke rumah kedua dan terbakar 40 peratus,” katanya ketika dihubungi.
Menurut beliau, seramai 11 anggota dari Balai Bomba dan Penyelamat (BBP) Muar dibantu BBP Pagoh dikejarkan ke tempat kejadian dengan diketuai oleh Komander Operasi BBP Muar, Pegawai Bomba Kanan I Ismail Mahmod.
“Sebuah jentera Fire Rescue Tender (FRT), satu Unit Bantuan Perkhidmatan Kecemasan (EMRS) dan dua unit Rapid Intervention Motorcycle (RIM) dikejarkan ke lokasi.

“Kebakaran tidak melibatkan kecederaan dan punca kebakaran serta nilai kerugian masih dalam siasatan dan operasi memadam kebakaran selesai pada pukul 8.50 pagi,” katanya. – K! ONLINE


PN Melaka muktamad agihan kerusi minggu ini
Oleh DIYANATUL ATIQAH ZAKARYA

20 Oktober 2021, 4:22 pm
MELAKA – Perikatan Nasional (PN) Melaka akan memuktamadkan rundingan kerusi bersama parti komponen pada minggu ini bagi menghadapi Pilihan Raya Negeri (PRN), bulan hadapan.
Pengerusinya, Datuk Mohd. Rafiq Naizamohideen berkata, setakat ini 50 peratus daripada proses rundingan telah mencapai kesepakatan dan baki dijangka selesai pada minggu ini.
“Rundingan sedang berjalan antara pimpinan Parti Pribumi Bersatu Malaysia (Bersatu), Pas dan Gerakan.
“Kita yakin pada minggu ini kita dapat memuktamadkan kerusi yang akan ditandingi oleh ketiga-tiga parti komponen di bawah PN, malah kini lebih kurang 50 peratus rundingan telah selesai,” katanya.
Beliau berkata demikian selepas mengadakan ziarah kasih di Kampung Tanah Merah, di sini hari ini.
Mengulas lanjut, Mohd. Rafiq yang merupakan Ahli Dewan Undangan Negeri (ADUN) Paya Rumput berkata, pihaknya juga telah menerima senarai calon daripada kesemua enam bahagian termasuk calon muda sebagai persiapan menghadapi Undi18 pada Pilihan Raya Umum ke-15 (PRU-15) akan datang.

“Bahagian telah menghantar senarai calon masing-masing dan saya juga telah menerima senarai daripada Srikandi serta Armada untuk dipertimbangkan.
“PN Melaka akan mengetengahkan calon-calon profesional yang mempunyai kredibiliti, karisma dan berpendidikan tinggi selaras dengan persiapan menghadapi Undi18 pada PRU-15 akan datang,” katanya.
Jelas beliau, hasil pemilihan calon berkenaan kemudian akan dibawa kepada pucuk pimpinan tertinggi parti untuk diperhalusi.
Ditanya mengenai kecederungan kawasan untuk ditandinginya, Mohd. Rafiq memberitahu dia tidak meletakkan sebarang keinginan peribadi, sebaliknya akur dengan segala keputusan yang akan ditetapkan oleh parti. – K! ONLINE


Pemalsuan identiti, suspek warga tempatan ditahan
Oleh MUHD AFIQ AL-HAFIZ MAT YUSOF

20 Oktober 2021, 4:32 pm
PETALING JAYA – Seorang lelaki warga tempatan ditahan selepas disyaki terlibat dalam pemalsuan identiti untuk pendaftaran talian telefon di sebuah rumah sekitar Kota Bharu, Kelantan semalam.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, suspek berusia 32 tahun itu didapati mengubah suai butiran kad pengenalan miliknya dengan memasukkan maklumat pelanggan pascabayar yang telah berdaftar dengan sebuah syarikat telekomunikasi.
“Kad pengenalan tersebut kemudiannya digunakan untuk membuka akaun baru (prabayar) di syarikat telekomunikasi yang sama.
“Sebaik akaun baru dibuka, suspek akan mendaftarkan nombor tersebut ke dalam aplikasi yang disediakan oleh syarikat telekomunikasi,” katanya dalam kenyataan di sini hari ini.
Mengulas lanjut, setelah pendaftaran berjaya, sistem akan beranggapan nombor baru tersebut adalah milik pelanggan sedia ada sebelum membenarkan transaksi pemindahan kredit.
“Sehingga kini, syarikat telekomunikasi berkaitan telah mengalami kerugian berjumlah RM3,882 akibat pemindahan kredit secara tidak sah.

“Selain penahanan suspek, polis turut merampas tiga unit telefon bimbit pelbagai jenama, enam keping sim kad dan beberapa peralatan komputer.
“Polis percaya dengan penahanan suspek, berjaya menyelesaikan lapan kes melibatkan modus operandi sama,” ujarnya.
Tambahnya, suspek sedang menjalani tahanan reman sehingga 23 Oktober ini dan kes disiasat di bawah Seksyen 420 Kanun Keseksaan. – K! ONLINE


Tiga penunggang motosikal diburu menyerah diri
Oleh NOR SHAFAWATI YUP

21 Oktober 2021, 10:27 pm
PORT DICKSON – Tiga lagi penunggang motosikal yang diburu selepas satu video tular di media sosial Facebook memaparkan mereka menunggang secara berbahaya di Lebuh Raya Seremban – Port Dickson telah menyerah diri kepada pihak polis petang tadi.
Ketua Polis Daerah Seremban, Superitenden Aidi Sham Mohamed berkata, tiga suspek berusia 17 hingga 18 tahun yang dikenali sebagai ‘Upa’, ‘Darwisy’ dan ‘Afiq’ telah hadir ke Balai Trafik Port Dickson pada pukul 4.20 petang untuk menyerah diri.
“Salah seorang suspek merupakan pelajar sekolah manakala dua lagi bekerja sebagai pencuci kereta dan pengimpal.
“Ketiga-tiga suspek telah ditahan untuk siasatan lanjut dan dengan tangkapan keseluruhan tujuh penungang motosikal, pihak polis telah berjaya menyelesaikan kes yang berlaku,” katanya dalam kenyataan di sini hari ini.
Semalam empat suspek telah ditahan di lokasi berasingan di kawasan Bukit Rambai dan Cheng, Melaka.
Terdahulu, Kosmo! melaporkan, polis sedang mengesan tujuh individu yang menunggang motosikal secara berbahaya di Lebuh Raya Seremban – Port Dickson seperti dipaparkan dalam video yang tular di media sosial pada Ahad lalu. – K! ONLINE.


Anak maut, ibu parah dilanggar lori
Oleh MASTURAH SURADI

21 Oktober 2021, 8:19 pm
KOTA TINGGI – Seorang kanak-kanak berusia dua tahun maut manakala ibunya cedera parah selepas motosikal ditunggang dilanggar sebuah lori dalam kemalangan berlaku di Kilometer 4 Jalan Mawai – Kuala Sedili di sini hari ini.
Ketua Polis daerah Kota Tinggi, Superintendan Hussin Zamora berkata, kemalangan berlaku pada pukul 11.55 pagi ketika kedua-dua mangsa yang menunggang motosikal jenis Yamaha Lagenda dalam perjalanan dari arah Kuala Sedili menghala ke arah Mawai.
“Kemalangan dipercayai berlaku apabila motosikal ditunggang mangsa dengan tiba-tiba dilanggar dari arah belakang oleh sebuah lori jenis Nissan yang datang dari arah sama.
“Akibat dari kemalangan itu, penunggang motosikal berusia 21 tahun cedera parah. Manakala pembonceng iaitu kanak-kanak terbabit meninggal dilokasi kejadian.
“Mangsa yang cedera di rawat di Hospital Kota Tinggi (HKT) manakala mayat kanak-kanak berkenaan dibawa ke Unit Forensik HKT untuk bedah siasat,”katanya dalam kenyataan hari ini.
Tambahnya, pemandu lori dan kelindan, iaitu lelaki tempatan masing-masing berusia 21 dan 25 tahun bagaimanapun tidak mengalami sebarang kecederaan.

Katanya, kes disiasat di bawah Seksyen 41 (1) Akta Pengangkutan Jalan 1987. -K! ONLINE.


Air pasang, hujan lebat punca banjir kilat di Klang
Oleh MOHAMAD NAUFAL MOHAMAD IDRIS

21 Oktober 2021, 9:43 pm
KLANG – Banjir kilat yang melanda di tiga kawasan sekitar ini terutama di Jalan Mohd. Yamin adalah disebabkan fenomena air pasang.
Timbalan Yang Dipertua Majlis Perbandaran Klang (MPK), Elya Marini Darmin berkata, keadaan itu turut disebabkan hujan berterusan seterusnya menyebabkan beberapa kawasan dinaiki air.
“Ini menyebabkan kita telah membuka pusat pemindahan sementara (PPS) Sekolah Menengah Kebangsaan (SMK) Dato Hamzah, Pelabuhan Klang.
“Atas prosedur operasi standard (SOP) pandemik Covid-19 ketika ini, semua mangsa banjir ditempatkan di kelas yang terdapat di dalam sekolah terbabit,” katanya ketika pemberita di sini hari ini.
Beliau berkata demikian bagi mengulas punca berlakunya banjir di sekitar daerah ini semalam.
Justeru itu, Elya meminta penduduk daerah tersebut menghubungi Pasukan Tindakan Segera (Skuad Pantas) MPK bagi mendapat bantuan segera.

Kosmo! semalam melaporkan tiga kawasan di daerah ini dilanda banjir kilat termasuk 16 buah rumah di Jalan Mohd. Yamin yang digenangi air setinggi 1.8 meter.
Seramai 31 mangsa dari perumahan di Jalan Mohd. Yamin dipindahkan di PPS SMK Dato Hamzah ekoran banjir kilat itu. -K! ONLINE.


Warga emas hilang dalam kebun kelapa sawit
Oleh ZAKI SALLEH

21 Oktober 2021, 8:10 pm
BATU GAJAH – Bantuan pasukan bomba diminta bagi mengesan seorang lelaki warga emas yang dilaporkan hilang di kawasan kebun kelapa sawit di Kampung Air Papan, Tanjung Tualang dekat sini.
Mangsa yang berumur 85 tahun dipercayai hilang kira-kira pukul 9 pagi semalam sebelum kejadian itu dilaporkan kepada polis.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan daripada polis bagi membantu mencari mangsa pada pukul 11.30 tengah hari tadi.
Menurut jurucakap itu, operasi mencari dijalankan melibatkan sepasukan anggota dari Balai Bomba dan Penyelamat Batu Gajah dibantu beberapa agensi penyelamat lain.
“Maklumat daripada pihak polis terdapat seorang lelaki Melayu warga emas didapati hilang semalam di sekitar kebun kelapa sawit di belakang rumah mangsa pada pukul 9 pagi semalam.
“Operasi pencarian dilakukan di kawasan sekitar kebun kelapa sawit itu diketuai komander operasi bomba, PPgB Mohd. Norshah Shahri,” ujar jurucakap tersebut.

Sehingga petang kawasan pencarian diluaskan pada jarak radius enam kilometer melibatkan 34 orang anggota pelbagai agensi dibantu penduduk kampung.
Operasi pencarian bagaimana pun ditangguhkan pada pukul 6 petang tadi dan disambung esok. – K! ONLINE.


Lengkap berbaju Melayu putih, Fizo Omar nikah malam ini?
Oleh KOSMO!

21 Oktober 2021, 11:18 pm
PETALING JAYA – Khabar angin yang ‘bertiup’ sejak minggu lalu yang mengatakan bahawa pelakon Fizo Omar bakal menamatkan zaman dudanya pada hari ini (21 Oktober 2021) semakin jelas apabila pelakon itu dilihat memuat naik foto lengkap berbusana baju Melayu rona putih.
Menerusi hantaran yang dimuat naik Fizo atau nama lengkapnya Wan Hafizol Wan Omar, 36, dalam Instagram sekitar satu jam lalu, kelihatan pelakon itu turut bersama anaknya, Wan Maryam yang kini berusia empat tahun.
“Ok Abe Joe (panggilannya) keluar group ‘terpakai’ dulu,” tulisnya sambil memetik tiga nama kenalan artis iaitu Nazim Othman, Sharnaaz Ahmad dan Azlee Khairi.
Meninjau dalam ruangan komen, pelakon drama Pengantin Satu Malam itu turut mendapat ucapan tahniah daripada rakan selebriti.
“Untunglah dah ada ‘pembeli’. Aku masih duduk dekat ‘show room’ lagi,” komen Nazim Othman.
Berdasarkan komen yang turut ditinggalkan peminatnya dalam Instagram, terdapat cakap-cakap memberitahu bahawa Fizo akan menikahi wanita berasal dari Sarawak.

“Dengar-dengar dengan gadis Sarawak,” komen seorang pengikutnya.
“Dengan gadis dari Sarawak,” ujar seorang lagi pengguna Instagram.
Bagaimanapun, kesahihan tentang pernikahan Fizo pada malam ini masih belum dipastikan.
Terdahulu Fizo telah mendirikan rumah tangga dengan Mawar Karim pada November 2013 dan dikurniakan seorang cahaya mata perempuan, Wan Maryam.
Bagaimanapun pasangan itu telah bercerai pada Julai 2019. – K! ONLINE


Wanita dibayar RM1,000 untuk tinggalkan teman lelaki
Oleh KOSMO!

21 Oktober 2021, 8:30 pm
JAKARTA – Seorang wanita mendedahkan menerima bayaran berjumlah 3.5 juta rupiah (RM1,029) oleh keluarga bekas teman lelakinya yang memutuskan hubungan mereka tanpa sebarang alasan, lapor laman Suara.com.
Menurut pendedahan yang dibuat oleh pemilik akaun TikTok dengan nama @akunsepele itu, wanita itu menerima mesej daripada kakak bekas teman lelakinya yang hanya dikenali sebagai Y yang memaklumkan sudah memindahkan wang kepadanya.
“Bismillah, sudah dipindahkan wang bernilai 3.5 juta rupiah ya. Selesai sudah urusan anda bersama Y dan keluarga.
“Kami sekeluarga memohon maaf atas semua yang sudah terjadi,” demikian pesanan yang dihantar oleh kakak Y kepada wanita tersebut.
Kakak Y juga meminta wanita itu untuk tidak lagi menghubungi adiknya dan menyarankan agar dia memulakan kehidupan baharu tanpa Y.
“Maaf ya kak kerana ini urusan saya dan Y. Dia sepatutnya boleh menyelesaikan masalahnya sendiri, bukannya melarikan diri,” demikian kata wanita itu.

Y pula hanya mendiamkan diri dan tidak langsung menghubungi kekasihnya itu selepas keluarganya bertindak memutuskan hubungan mereka.
Netizen yang membaca kisah tersebut kemudiannya berkongsi pelbagai reaksi menerusi ruangan komen.
“Maaf tapi masalah begitu bukan diselesaikan dengan duit, apatah lagi wang berjumlah 3.5 juta rupiah,” demikian komen yang ditinggalkan seorang netizen.
“Lelaki itu sudah dewasa namun bersembunyi di sebalik ahli keluarga, mungkin kerana dia yang menjadi punca (perpisahan),” tulis seorang netizen lain. – AGENSI


Guru Kafa enggan divaksin akan diberi penerangan kedua
Oleh ABDUL RAZAK IDRIS

21 Oktober 2021, 8:27 pm
SHAH ALAM – Seramai 130 guru Kelas Al-Quran dan Fardu Ain (KAFA) di Selangor yang enggan
menerima vaksinasi akan dipanggil semula bagi sesi penerangan kali kedua dalam masa terdekat.
Pengerusi Jawatankuasa Tetap Hal Ehwal Agama Islam, Pengguna dan Industri Halal Selangor, Mohd. Zawawi Ahmad Mughni berkata, sesi penerangan tersebut melibatkan mufti, pakar kesihatan dan agamawan dalam memberikan maklumat tepat berhubung pengambilan vaksin berkenaan.
“Kalau ikut perundangan, para guru KAFA yang menolak vaksinasi boleh ditamatkan kontrak berikutan mereka bukannya berstatus penjawat tetap.
“Namun, kita melihat kepada sumbangan dan peranan mereka yang masih diperlukan dan menggunakan pendekatan pendidikan serta kesedaran kepada,” katanya ketika dihubungi hari ini.
Beliau berkata demikian bagi mengulas mengenai perkembangan terkini guru-guru KAFA yang menolak pengambilan vaksin Covid-19 dianjurkan khas Jabatan Agama Islam Selangor (JAIS) pada September lalu.
Mohd. Zawawi menegaskan setakat ini satu kes kematian akibat Covid-19 direkodkan melibatkan guru KAFA yang dilaporkan belum menerima suntikan vaksinasi itu.

“Justeru itu, pentingnya mereka divaksin. Murid Tahun Satu dan Dua juga akan divaksin, jadi guru juga haruslah menerima suntikan itu bagi menggelakkan risiko lebih bahaya,” jelasnya. – K! ONLINE.